text: 2 Le ɣleti adrelia fe ŋkeke blaeve vɔ ɖekɛlia dzi la, Yehowa fe gbe va to nyagblɔɖila Hagai+ dzi be,2 “Meɖe kuku, bia Zerubabel,+ Sealtiel vi, si nye nutodziɖula le Yuda,+ kple nunɔlagã Yosua,+ Yehozadak+ vi, kple dukɔ la me tɔ susɔeawo be:3 ‘Ame siwo kpɔ xɔ* sia fe ŋutikɔkɔe tsãtɔ tefe la dometɔ kae gakpɔtɔ le mia dome?+ Eye aleke miele ekpɔmee fifia? Ne mietsɔe sɔ kple ema la, ɖe esia ɖi nane le mia ŋkumea?’+4 “‘Ke azɔ la, Zerubabel, do ŋusẽ nu,’ Yehowa ye gblɔe, ‘nunɔlagã Yosua, Yehozadak vi, do ŋusẽ nu.’“‘Mi dukɔ la me tɔwo katã, mido ŋusẽ nu,’+ Yehowa ye gblɔe, ‘eye miwɔ dɔ la.’“‘Elabena meli kpli mi,’+ aʋakɔwo fe Yehowa ye gblɔe.5 ‘Miɖo ŋku nu si ŋugbe medo na mi esime mieʋu tso Egipte,+ eye nye gbɔgbɔ nɔ mia dome la dzi.+ Migavɔ̃ o.’”+6 “Elabena ale aʋakɔwo fe Yehowa gblɔe nye esi: ‘Egasusɔ zi ɖeka—etefe madidi o—maʋuʋu dzifowo kple anyigba, atsiafu kple fufuife.’+7 “‘Maʋuʋu dukɔwo katã, eye dukɔwo katã fe nu vevitɔwo* ava;+ eye matsɔ ŋutikɔkɔe ayɔ xɔ sia taŋ,’+ aʋakɔwo fe Yehowa ye gblɔe.8 “‘Tɔnyee nye klosalo, eye tɔnyee nye sika,’ aʋakɔwo fe Yehowa ye gblɔe.9 “‘Xɔ yeye sia fe atsyɔ̃ agbɔ tsãtɔ tɔ ŋu,’+ aʋakɔwo fe Yehowa ye gblɔe.“‘Mana ŋutifafa nanɔ tefe sia,’+ aʋakɔwo fe Yehowa ye gblɔe.”10 Le Dario fe fe evelia me, le ɣleti asiekelia fe ŋkeke blaeve vɔ enelia dzi la, Yehowa fe gbe va na nyagblɔɖila Hagai+ be:11 “Ale aʋakɔwo fe Yehowa gblɔe nye esi, ‘Bia nunɔlawo nu si sea gblɔ,+12 “Ne ame aɖe tsɔ lã kɔkɔe ɖe efe awu me, eye awua ka abolo, atadi, wain, ami alo nuɖuɖu ɖe sia ɖe fomevi ŋu la, ɖe nu siawo ŋu akɔa?”’”Eye nunɔlawo ɖo eŋu be: “Kpao!”13 Eye Hagai gabia be: “Ne nu* kuku aɖe na ame aɖe ŋu mekɔ o, eye amea ka asi nu siawo dometɔ aɖe ŋu la, ɖe nu siawo azu nu makɔmakɔa?”+Nunɔlawo ɖo eŋu be: “Azu nu makɔmakɔ.”14 Eya ta Hagai gblɔ na wo be: “‘Aleae ame siawo le, eye aleae dukɔ sia le le ŋkunyeme,’ Yehowa ye gblɔe, ‘eye aleae wofe asinudɔwɔwɔwo katã le; nu sia nu si wotsɔ yi ɖana le afi ma la ŋu mekɔ o.’15 “‘Azɔ, meɖe kuku, mitsɔ miafe dzi ɖo nu sia ŋu* tso egbe dzi: Hafi woaɖo kpe kpe dzi hena Yehowa+ fe gbedoxɔ la tutu la,16 aleke wònɔ ɣemaɣi? Ne ame aɖe va nuku si woli kɔ ɖi, si wobu be ade dzidzenu blaeve gbɔ la, ewo ko wònyena; eye ne ame aɖe va wainfiãfe be wòaku wain si wobu be ade dzidzenu blaatɔ̃ la, blaeve ko wònyena;+17 mena miafe nukuwo hlɔ̃, eye wodze heteku,+ mena kpetsi dza, eye megblẽ miafe asinudɔwɔwɔwo katã dome, ke hã mia dometɔ aɖeke metrɔ ɖe ŋunye o,’ Yehowa ye gblɔe.18 “‘Meɖe kuku, mitsɔ miafe dzi ɖo nu sia ŋu* tso egbe dzi, tso ɣleti asiekelia fe ŋkeke blaeve vɔ enelia dzi, gbe si gbe woɖo Yehowa fe gbedoxɔ la gɔme anyi;+ mibu nya sia ŋu le miafe dzi me:19 Ðe nuku gale ava mea?*+ Eye ɖe wainka, gboti, yevuboɖati kple amiti tsea? Ke mayra mi tso ŋkeke sia dzi.’”+20 Eye Yehowa fe gbe gava na Hagai zi evelia le ɣletia fe ŋkeke blaeve vɔ enelia dzi+ be:21 “Gblɔ na Yuda nutodziɖula Zerubabel be: ‘Mele dzifowo kple anyigba ʋuʋu ge.+22 Mamu fiaɖufewo fe fiazikpuiwo afu anyi, eye matsrɔ̃ dukɔwo fe fiaɖufewo fe ŋusẽ ɖa;+ mamu tasiaɖam kple emenɔlawo afu anyi, sɔwo kple wo dolawo adze anyi, eye wo dometɔ ɖe sia ɖe atsi nɔvia fe yi nu.’”+23 “‘Gbe ma gbe la,’ aʋakɔwo fe Yehowa ye gblɔe, ‘makplɔ wò, nye subɔla Zerubabel,+ Sealtiel+ vi,’ Yehowa ye gblɔe, ‘matsɔ wò awɔ ŋkɔsigɛ, elabena wòe metia,’ aʋakɔwo fe Yehowa ye gblɔe.”


c: text/html

text:
TE ÐE MAWU ŊU
‘Agbagbeawo Ƒe Mawue Wònye’
Ðe ku sẽ ŋu wu Mawua? Gbeɖe! Aleke wòanya wɔe be ku alo “futɔ” bubu aɖe nasẽ ŋu wu “Mawu Ŋusẽkatãtɔ” la? (1 Korintotɔwo 15:26; 2 Mose 6:3) Ŋusẽ le Mawu si be wòakpe ku dzi to tsitretsitsia dzi, eye nu sia tututue wòdo ŋugbe be yeawɔ le efe xexe yeyea me. * Nu ka tae míate ŋu aka ɖe ŋugbedodo sia dzi? Mawu ŋutɔ fe Vi, Yesu, gblɔ nya siwo ate ŋu ana míakpɔ mɔ na emevava kple kakaɖedzi.—Xlẽ Mateo 22:31, 32.
Yesu gblɔ na Zadukitɔwo, siwo mexɔ tsitretsitsia dzi se o la be: “Ke le ame kukuwo fe tsitretsitsi ŋuti la, ɖe miexlẽ nya si Mawu gblɔ na mi be, ‘Nyee nye Abraham fe Mawu kple Isak fe Mawu kple Yakob fe Mawu’ la oa? Menye ame kukuwo fe Mawue wònye o, ke boŋ agbagbeawo tɔe.” Le afi sia la, nya si Mawu gblɔ na Mose le ŋuve si nɔ bibim la gbɔ le fe 1514 Do Ŋgɔ Na Mía Ŋɔli me la dzie Yesu nɔ susu hem yi. (2 Mose 3:1-6) Le Yesu fe nyaa nu la, nya si Yehowa gblɔ na Mose be “Nye enye Abraham fe Mawu, Isak fe Mawu kple Yakob fe Mawu” la fia be ŋugbe si wòdo ku ɖe tsitretsitsia ŋu la ava eme godoo. Le mɔ ka nu?
Bu nya bliboa ŋu kpɔ. Le ɣeyiɣi si me Yehowa fo nu na Mose la, blemafofo Abraham, Isak kple Yakob ku xoxoxo—Abraham ku fe 329 ye nye ema, Isak, fe 224, eye Yakob ku fe 197 ye nye ema. Ke hã, Yehowa gblɔ be “Nye enye” wofe Mawu, si fia be Yehowa fo nu tso blemafofo etɔ̃ mawo, siwo megali o la ŋu abe ɖe wogale agbe ene. Nu ka tae?
Yesu ɖe eme be: “Menye ame kukuwo fe Mawue [Yehowa nye] o, ke boŋ agbagbeawo tɔe.” Tɔ sẽe nàbu nu si nya mawo fia ŋu kpɔ. Ne tsitretsitsi aɖeke meli o la, ke Abraham, Isak kple Yakob atsi ku si me tegbee. Ekema afia be Yehowa nye kukuawo fe Mawu. Eye wòagafia hã be Yehowa mete ŋu kpe ku dzi o, abe ɖe ŋutete mele eŋu be wòaxɔ esubɔla wɔnutefewo tso ku si me o ene.
Ke nya kae míate ŋu agblɔ tso Abraham, Isak, Yakob kple Yehowa subɔla wɔnutefe siwo katã ku la ŋu? Yesu gblɔ kakaɖedzitɔe be: “Wo katã wole agbe nɛ.” (Luka 20:38) Kakaɖedzi le tame si Yehowa ɖo be yeafɔ ame siwo wɔ nutefe nɛ la ɖe tsitre ŋu ale gbegbe be ebua wo abe ɖe wole agbe ene. (Romatɔwo 4:16, 17) Yehowa meŋlɔa nu be o, eye aɖo ŋku ame siawo katã dzi agbɔ agbe wo ne ɣeyiɣia de.
Ŋusẽ le Yehowa si be wòakpe ku dzi bliboe
Ðe wòle dzrowòm be nàgakpɔ wò ame vevi aɖe si ku la akea? Ne nenemae la, ke ɖo ŋku edzi be ŋusẽ le Yehowa si be wòakpe ku dzi bliboe. Naneke mate ŋu ana ŋugbe si wòdo be yeafɔ kukuawo ɖe tsitre la nado kpo emevava o. Ðe manyo be nàsrɔ̃ nu geɖe tso tsitretsitsi fe ŋugbedodoa kpakple Mawu si ana wòava eme la ŋu oa? Esia wɔwɔ ate wò ɖe Yehowa, ‘agbagbeawo fe Mawu’ la ŋu.
Biblia fe akpa si míade dzi fo na wò be nàxlẽ le February me
Mateo 22-28–Marko1-8
^ mm. 3 Ne èdi numekɔkɔ geɖe tso ŋugbe si Mawu do ku ɖe amewo fɔfɔ ɖe tsitre be woava nɔ agbe le dzɔdzɔnyenye fe xexe yeye aɖe me ŋu la, kpɔ agbalẽ si nye Nuka Tututue Nye Biblia fe Nufiafia? fe ta 7 lia. Yehowa Ðasefowoe tae.

robotstxt: allowed

filter: keep


text:
ŊUTINYA 54
Ŋutsu Sesẽtɔ Kekeake
ÈNYA ŋutsu sesẽtɔ kekeake, si nɔ anyi kpɔ la ŋkɔa? Enye ʋɔnudrɔ̃la aɖe, si ŋkɔe nye Simson. Yehowae na ŋusẽ Simson. Hafi woadzi Simson gɔ̃ hã la, Yehowa gblɔ na dadaa be: ‘Etefe madidi o àdzi ŋutsuvi. Eyae axɔ ŋgɔ aɖe Israel-viwo tso Filistitɔwo si me.’
Filistitɔwo nye ame vɔ̃ɖi, siwo nɔ Kanaan. Aʋawɔla geɖe le wo si, eye wowɔa nuvevi Israel-viwo ŋutɔ. Gbeɖeka, esi Simson yina Filistitɔwo gbɔ la, dzata gã aɖe nɔ gbe ɖem gbɔna egbɔ le mɔa dzi. Gake Simson tsɔ asi fuflu wu dzata lae. Ewu Filistitɔ vɔ̃ɖi alafa geɖe hã.
Emegbe la, Simson ɖo lɔlɔ̃ na nyɔnu aɖe, si ŋkɔe nye Delila. Filistitɔwo fe amegãwo do ŋugbe na Delila be ne egblɔ nusi me Simson fe ŋusẽ gã le na yewo la, yewo dometɔ ɖesiaɖe atsɔ klosalo 1,100 nɛ. Delila di be yeaxɔ ga ma katã. Menye Simson alo Mawu fe amewo fe xɔlɔ̃ vavã o. Eyata enɔ Simson biam be nuka mee efe ŋusẽ gã la le hã.
Mlɔeba la, Delila ble Simson be wògblɔ nusi me efe ŋusẽa le la nɛ. Egblɔ be: ‘Womelũ ta nam kpɔ o. Tso esime wodzim la, Mawu tiam be manye esubɔla tɔxɛ abe efe klu ene. Ne wolũ ta nam la, nye ŋusẽ ado le ŋunye.’
Esi Delila se esia la, ena Simson dɔ alɔ̃ ɖe efe ata dzi. Eye wòyɔ ame aɖe wòva lũ ta nɛ. Esi Simson nyɔ la, efe ŋusẽ la do le eŋu. Filistitɔwo va lée dzoe. Wogbã ŋku eveawo nɛ hewɔe wofe kluvie.
Gbeɖeka la, Filistitɔwo ɖo kplɔ̃ gã aɖe be woasubɔ wofe mawu Dagon, eye wokplɔ Simson tso gaxɔ me be yewoaɖu fewu le eŋu. Vaseɖe ɣemaɣi la, Simson fe ɖa gato ake. Simson gblɔ na ŋutsuvi, si le ekplɔm la be: ‘Na malé sɔti, siwo dzi xɔa nɔ la.’ Eye Simson do gbe ɖa na Yehowa hebia ŋusẽ, eye wòlé sɔtiawo. Edo ɣli be: ‘Maku kple Filistitɔwo.’ Filistitɔ 3,000 ye nɔ nua ɖufe, eye esi Simson viã eɖokui ɖe sɔtiawo ŋu la, xɔ la mu hewu ame vɔ̃ɖi siawo katã.


text: 12 Eyome wokpɔ dzesi gã aɖe le dzifo: Nyɔnu+ aɖe do ɣe, ɣleti le efe afɔ te, eye fiakuku si wotsɔ ɣletivi wuieve wɔ la le eta,2 eye fu le efo. Ele ku lém hele ɣli dom le veve si sem wòle la ta.3 Wokpɔ dzesi bubu aɖe le dzifo. Kpɔ ɖa, ʋɔ driba+ hɛ̃ gã aɖee nye esi, ta adre kple dzo ewo li nɛ, eye fiakuku adre le efe tawo;4 eye efe asike he dzifoɣletiviwo fe akpa etɔ̃lia,+ eye wòtsɔ wo fu gbe ɖe anyigba.+ Eye ʋɔ driba la le tsitre ɖe nyɔnu+ si le vi dzi ge la ŋkume, be ne edzi via ko la, yeatsɔ ɖevia ami.5 Eye nyɔnua dzi ŋutsuvi,+ ame si atsɔ gatikplɔ+ akplɔ dukɔwo katã. Ale wokɔ via enumake yi Mawu kple efe fiazikpui la gbɔ.6 Eye nyɔnu la si yi gbedzi, afi si Mawu dzra tefe ɖo ɖi nɛ le, eye wonyii le afi ma ŋkeke akpe ɖeka alafa eve blaade.+7 Eye aʋa dzɔ le dzifo: Mikael*+ kple efe dɔlawo wɔ aʋa kple ʋɔ driba la, eye ʋɔ driba la kple efe dɔlawo wɔ aʋa kpli wo,8 gake womeɖu dzi o, eye womegakpɔ tefe aɖeke hã na wo le dzifo o.9 Eya ta wotsɔ ʋɔ driba+ gã, si nye da xoxo+ la, si woyɔna be Abosam+ kple Satana,+ ame si le anyigbadzinɔlawo katã blem la,+ fu gbe; wotsɔe fu gbe ɖe anyigba,+ eye wotsɔ efe dɔlawo hã fu gbe kpe ɖe eŋu.10 Eye mese gbe gã aɖe tso dzifo wògblɔ be:“Azɔ mía Mawu+ fe xɔname+ kple ŋusẽ kple Fiaɖufe kpakple efe Kristo fe dziɖuɖu fe ŋusẽ la va ɖo, elabena wotsɔ mía nɔviwo nu tsola, ame si tsoa wo nu zã kple keli le mía Mawu ŋkume la, fu gbe!+11 Eye woɖu edzi+ le Alẽvi la fe ʋu+ kple wofe ɖaseɖiɖi+ fe nya la ta, eye esi wodze ŋgɔ ku gɔ̃ hã la, wolɔ̃ faa be yewoabu yewofe luʋɔ.*+12 Eya ta dzi nedzɔ mi, mi dzifowo kple mi ame siwo le wo me la! Baba na anyigba kple atsiafu,+ elabena Abosam ɖi va mia gbɔ, eye dzi le ekum vevie, elabena enyae be ɣeyiɣi vi aɖe koe susɔ na ye.”+13 Ke esi ʋɔ driba la kpɔ be wotsɔ ye fu gbe ɖe anyigba la,+ eti nyɔnu+ si dzi ŋutsuvi la yome.14 Ke wotsɔ hɔ̃ gã+ la fe aʋala eveawo na nyɔnu la, ne wòadzo ayi enɔfe le gbedzi; afi mae wonyii le ɣeyiɣi kple ɣeyiɣiwo kpakple ɣeyiɣi afã*+ le adzɔge tso da la gbɔ.+15 Eye da la tu tsi si le sisim abe tɔsisi ene tso efe nu me ɖo ɖe nyɔnu la yome, ne tsi la nalée.16 Gake anyigba va xɔ na nyɔnu la, eye anyigba ke nu no tsi si ʋɔ driba la tu tso efe nu me la.17 Eya ta dzi ku ʋɔ driba la ɖe nyɔnu la ŋu, eye wòdzo yi aʋa wɔ ge kple nyɔnu la fe dzidzimevi susɔe+ siwo léa Mawu fe sewo me ɖe asi, eye wode dɔ asi na wo be woaɖi ɖase le Yesu ŋuti la.+


text:
NUSƆSRƆ̃ 13
Yakob Kple Esau Wɔ Ŋutifafa
Yehowa do ŋugbe na Yakob be yeakpɔ eta abe ale si yekpɔ Abraham kple Isak ta ene. Yakob va nɔ tefe aɖe si woyɔna be Haran, eɖe srɔ̃, fome gã aɖe ŋutɔ nɔ esi eye wòkpɔ kesinɔnu geɖe.
Emegbe Yehowa gblɔ na Yakob be: ‘Trɔ yi mia de.’ Eya ta Yakob kple efe fomea dze mɔ didi aɖe zɔzɔ gɔme ɖo ta wo de. Esi wole mɔa dzi yina la, ame aɖewo va gblɔ na Yakob be: ‘Nɔviwò Esau le mɔa dzi gbɔna, eye ŋutsu 400 kpe ɖe eŋu!’ Yakob vɔ̃ ŋutɔ elabena esusu be Esau di be yeawɔ nu vevi ye kple yefe fomea. Edo gbe ɖa na Yehowa be: ‘Meɖe kuku, ɖem tso nɔvinye si me.’ Le ŋkeke si kplɔe ɖo dzi la, Yakob ɖo alẽwo, gbɔ̃wo, nyiwo, kposɔwo kple tedzi geɖewo ɖe Esau.
Le zã ma me, esi Yakob ɖeɖe li la, ekpɔ mawudɔla aɖe! Eye mawudɔla la dze kametete gɔme kplii. Wonɔ edzi ʋuu va se ɖe esime ŋu ke. Togbɔ be nu vevi wɔ Yakob hã la, mena ta o. Mawudɔla la gblɔ nɛ be: “Ðe asi le ŋunye madzo.” Gake Yakob ɖo eŋu nɛ be: ‘Ao, nyemaɖe asi le ŋuwò o, va se ɖe esime nàyram hafi.’
Mawudɔla la yra Yakob mlɔeba. Azɔ Yakob kpɔe be Yehowa maɖe mɔ Esau nawɔ nu vevi ye o.
Le ŋdi ma la, Yakob kpɔ Esau kple ŋutsu 400 siwo le eŋu la ɖaa. Yakob dze ŋgɔ na efe fomea va do go nɔvia eye wòbɔbɔ nɛ zi adre sɔŋ. Esau fu du va kpe Yakob eye wòkpla asi kɔ nɛ. Wo ame evea wofa avi eye wowɔ ŋutifafa. Aleke nèsusu be Yehowa ase le eɖokui me tso ale si Yakob kpɔ kuxia gbɔe ŋu?
Emegbe Esau trɔ yi afe me, eye Yakob hã yi wo de. Yakob dzi ŋutsuvi 12. Wofe ŋkɔwoe nye Ruben, Simeon, Lewi, Yuda, Dan, Naftali, Gad, Aser, Isakar, Zebulon, Yosef kple Benyamin. Yehowa zã wo dometɔ ɖeka si ŋkɔe nye Yosef tsɔ ɖe efe amewo. Ènya ale si wòwɔea? Na míakpɔe ɖa.
“Miyi edzi mialɔ̃ miafe futɔwo, eye minɔ gbe dom ɖa ɖe ame siwo tia mia yome la ta, ne miazu mia Fofo si le dzifowo la fe viwo.”—Mateo 5:44, 45


text: David fe ha.35 Oo Yehowa, ʋli tanye le nye futɔwo si me;+Wɔ avu kple ame siwo le avu wɔm kplim.+2 Tsɔ wò akpoxɔnu sue kple akpoxɔnu gã,+Ne nàtso ava xɔ nam.+3 Tsɔ wò akplɔ kple fía,* ne nàkpe kple yonyemetilawo.+Gblɔ nam* be: “Nyee nye wò xɔname.”+4 Ŋukpe kple vlododo neva ame siwo le nye agbe* dim la dzi.+Ame siwo le vɔ̃ ɖom ɖe ŋunye la nagbugbɔ ɖe megbe, eye wofe mo natsi dãa.5 Wonenɔ abe tsro le ya nu ene;Eye Yehowa fe dɔla nenya wo ɖe nu.+6 Wofe mɔ dzi nedo viviti eye wòanɔ ɖiɖim,Esi Yehowa fe dɔla yɔ wo ɖe nu.7 Elabena yakatsyɔ woɖo ɖɔ ɖi nam le adzame;Eye woɖe ʋe nam,* evɔ nyemewɔ naneke o hafi.8 Gbegblẽ nefo ɖe edzi kpoyi;Eye eya ŋutɔ fe ɖɔ si wòɖo la neɖee;Nege dze eme ne wòatsrɔ̃.+9 Ke nye ya matso* aseye ɖe Yehowa ŋu;Makpɔ dzidzɔ ɖe efe xɔxɔdɔwo ŋu.10 Nye fuwo katã agblɔ be:“Oo Yehowa, ame kae le abe wò ene,Wò ame si ɖea ame beli la tso ame si sesẽ wui la si me,+Eye nèxɔna na wɔnamanɔŋutɔ kple hiãtɔ la tso ame siwo daa adzo wo la si me?”+11 Ðasefo siwo ɖo susu vɔ̃ la zɔ va ŋgɔgbe,+Nu siwo ŋu nyemenya naneke le o la biamee wole.12 Wotsɔa vɔ̃ ɖoa nyui tefe nam,+Ale be wona metsi asi.*13 Evɔ ne wole dɔ lém la, nye ya metaa akpanya;Metsia nu dɔna hewɔa fu ɖokuinye,*Eye ne nye gbedodoɖa va tsi gbɔnye eŋumaɖomaɖoe* la,14 Menɔa yiyim nɔa nu xam abe xɔ̃nye alo nɔvinyeŋutsu fam mele ene;Meléa blanui hedea mo to abe ame si le dadaa fam ene.15 Gake esi mekli nu la, woawo ya wokpɔ dzidzɔ, eye wofo takpli;Wokpe ta ɖe ŋunye hede xa ɖi be yewoafom afu anyi;Wogblẽ ŋunye keŋ, eye ɖoɖoe mezina le wo nu o.16 Mawumavɔ̃lawo ɖua fewu le ŋunye vlodoametɔe,*Wole aɖukli ɖum ɖe ŋunye,+17 Oo Yehowa, ɣekaɣi nànɔ etefe kpɔm ase ɖo?+Ðem* tso wofe amedzidzedzewo me,+Ðe nye agbe xɔasi la* tso dzatawo* si me.+18 Ekema mada akpe na wò le ame geɖewo fe ha dome;+Makafu wò le ameha geɖewo dome.19 Mègana ame siwo lé fum dzodzro la nakpɔ dzidzɔ le tanye o;Eye mègana ame siwo tsrim dzodzro+ la nate ŋku ɖem o.+20 Elabena menye ŋutifafanyae wogblɔna o,Ke boŋ woɖoa nugbe ɖe ame fafa siwo le anyigbaa dzi la ŋu.+21 Woke wofe nu baa le nunye tsom,Le gbɔgblɔm be: “Ehɛ̃! Ehɛ̃! Míekpɔe kple míafe ŋkuwo.”22 Oo Yehowa, èle etefe kpɔm. Mègazi kpi o.+Oo Yehowa, mèganɔ adzɔge tso gbɔnye o.+23 Oo nye Mawu, Yehowa, nyɔ, ne nàtso aʋli tanye,Eye nàxɔ nya ɖe nunye.24 Oo Yehowa nye Mawu, drɔ̃ ʋɔnum ɖe wò dzɔdzɔenyenye+ nu;Eye mègana dzi nadzɔ wo le tanye o.25 Mègana woagblɔ na wo ɖokui be, “Ehɛ̃! esia dim míele”* o.Mègana woagblɔ be, “Míemii” o.+26 Na ame siwo katã le dzidzɔ kpɔm be gbegblẽ va dzinye la,Naɖu ŋukpe eye wofe mo natsi dãa.Na ŋukpe kple vlododo nanyè tsyɔ ame siwo doa wo ɖokui ɖe dzi ɖe ŋunye la.27 Ke na ame siwo dzɔa dzi le nye dzɔdzɔenyenye ŋu la nagli kple dzidzɔ;Eye woanɔ gbɔgblɔm ɖaa be:“Woado Yehowa, ame si dzɔa dzi le efe subɔla fe ŋutifafa ŋu la, ɖe dzi.”+28 Ekema nye aɖe afo nu* le wò dzɔdzɔenyenye+ ŋu,Eye wòakafu wò ŋkeke blibo la.+


text:
KRISTOTƆWO ƑE AGBENƆNƆ
Ale Si Nàwɔ Ate Ŋu Aɖo Nya Ŋu Nyuie
Nyaŋuɖoɖo nyuiwo tua hamea ɖo. (Ro 14:19) Woɖea vi na ame siwo ɖo nyaa ŋu hã. (Lod 15:23, 28) Eya ta ele be míadze agbagba be míaɖo nya ŋu zi ɖeka ya teti le kpekpe ɖe sia ɖe me. Gake menye ɣesiaɣi si míedo asi ɖe dzie woayɔ mí o. Eya ta anyo be nàdzra nyaŋuɖoɖo geɖe ɖo.
Nyaŋuɖoɖo nyui . . .
nɔa kpokploe, eme kɔna eye medidina o. Zi geɖe la, axɔ sekɛnd 30 alo esi mede o
nyea esi nàgblɔ le wò ŋutɔ wò nyagbewo me
menyea nya si wogblɔ va yi la gbugbɔgagblɔ ne mehiã o
Ne wòe nye ame gbãtɔ si woyɔ la, . . .
ɖo nya si wobiaa ŋu tẽe wòanɔ kpokploe
Ne woɖo nyaa ŋu vɔ la, àte ŋu . . .
agblɔ ale si mawunyakpukpui aɖe si woyɔ la de nu ŋuɖoɖoa mee
agblɔ ale si nyaa ka míi
agblɔ mɔ siwo nu míate ŋu awɔ wo ŋu dɔ le
agblɔ nutefekpɔkpɔ kpui aɖe si te gbe ɖe nya vevia dzi


text: 30 Eye Mose gblɔ na Israel-toawo fe tatɔwo+ be: “Nya si Yehowa gblɔe nye esi:2 Ne ŋutsu aɖe ɖe adzɔgbe+ na Yehowa alo ka atam+ be yeatsri nane na ye ɖokui* la, megada efe nya la dzi o.+ Newɔ atam sia atam si wòka la dzi.+3 “Eye ne nyɔnu aɖe ɖe adzɔgbe na Yehowa, alo ɖe adzɔgbe le fofoa fe me le efe ɖetugbuime be yeatsri nane,4 eye fofoa se efe adzɔgbeɖeɖea alo nu si wòbe yeatsri na ye ɖokui,* gake fofoa zi kpi, megblɔ nya aɖeke o la, ekema newɔ efe adzɔgbeɖeɖeawo alo atam sia atam si wòka be yeatsri nane na ye ɖokui la dzi.5 Ke ne fofoa se efe adzɔgbeɖeɖeawo alo atam si wòka be yeatsri nane na ye ɖokui eye wògbe nɛ la, ekema mawɔ edzi o. Yehowa atsɔe akee, elabena fofoa melɔ̃ ɖe edzi nɛ o.+6 “Ke ne ɖetugbui aɖe ɖe adzɔgbe alo tsɔ dzitsitsi ka atam tsɔ bla eɖokui hafi va ɖe srɔ̃,7 eye srɔ̃a see gake wòzi kpi, megblɔ nya aɖeke le gbe si gbe wòsee o la, ekema newɔ efe adzɔgbeɖeɖeawo alo atam si wòka be yeatsri nane na ye ɖokui la dzi.8 Ke ne srɔ̃a melɔ̃ ɖe edzi nɛ o le gbe si gbe wòsee la, ekema ŋutsua te fli ɖe adzɔgbe si wòɖe alo ŋugbe si wòdo dzitsitsitɔe tsɔ bla eɖokui+ la me, eye Yehowa atsɔe akee.9 “Gake ne ahosi alo nyɔnu si srɔ̃a gbe ɖe adzɔgbe la, ekema newɔ nu sia nu si wòtsɔ ɖo eɖokui dzi la dzi.10 “Ke ne nyɔnua le atsufe hafi ɖe adzɔgbe alo ka atam be yeatsri nane na ye ɖokui,11 eye srɔ̃a see gake wòzi kpi alo megbee nɛ o la, ekema newɔ efe adzɔgbeɖeɖewo katã alo atam sia atam si wòka be yeatsri nane na ye ɖokui la dzi.12 Ke ne srɔ̃a te fli ɖe adzɔgbe si nyɔnua ɖe, alo nu si wòka atam be yeatsri na ye ɖokui la me keŋkeŋ le gbe si gbe wòsee la, ekema mawɔ wo dzi o.+ Srɔ̃a gblẽ wo me, eye Yehowa atsɔe akee.13 Adzɔgbe alo atam sia atam si wòaka be yeatsri nane alo be yeate nane ye ɖokui* la, srɔ̃a nalɔ̃ ɖe edzi loo alo wòate fli ɖe eme.14 Ke ne srɔ̃a zi kpi, megblɔ nya aɖeke o eye ŋkekewo va yi la, ekema elɔ̃ ɖe efe adzɔgbeɖeɖewo katã alo nu siwo katã wòka atam be yeatsri la dzi. Elɔ̃ ɖe wo dzi, elabena ezi kpi eye megbee nɛ le gbe si gbe wòsee o.15 Ke ne esee gake wòlala ŋkeke geɖe va yi hafi va gblẽ wo me keŋkeŋ la, ekema nyɔnua fe fɔɖiɖi anɔ ŋutsua dzi.+16 “Esiawoe nye ɖoɖo siwo Yehowa tsɔ na Mose le ŋutsu kple srɔ̃a kpakple vifofo kple vianyɔnu si nye ɖetugbui le fofoa fe me la fe adzɔgbeɖeɖewo ŋuti.”


text:
NU XƆASI SIWO LE MAWU ƑE NYA LA ME | HIOB 28-32
Hiob Ðo Nutefewɔwɔ Ƒe Kpɔɖeŋu Ði
Hiob ɖoe kplikpaa be yealé agbe nyui nɔnɔ fe dzidzenu siwo Yehowa ɖo la me ɖe asi
Melé ŋku ɖe ɖetugbuiwo ŋu o eye meɖe mɔ ame bubu fe nu lé dzi nɛ tsɔ wu srɔ̃a o
Hiob ɖo kpɔɖeŋu nyui le nuwɔwɔ kple ame bubuwo me
Ebɔbɔa eɖokui, enye ame dzɔdzɔe eye wòkpɔa nublanui. Ewɔa nu ɖe ame sia ame ŋu nyuie metsɔ le ɖofe si ame le eɖanye gatɔ alo hiãtɔ me o
Hiob nyoa dɔme, media eɖokui tɔ o
Ekpena ɖe ame ŋu eye wònaa nu ame siwo hiã tu


text:
KRISTOTƆWO ƑE AGBENƆNƆ
Nu Kae Nye Lɔlɔ̃ Vavã?
Yehowa ɖo srɔ̃ɖeɖe anyi be wòate ŋutsu kple nyɔnu afo fui ɖaa. (1Mo 2:22-24) Ahasiwɔwɔ dzi koe woate ŋu anɔ te ɖo atso kadodo sia me. (Mal 2:16; Mt 19:9) Esi Yehowa di be dzidzɔ nanɔ srɔ̃ɖeɖe me ta la, ena mɔfiame siwo ate ŋu akpe ɖe Kristotɔwo ŋu be woatia ame si woaɖe la nyuie ale be dzidzɔ nanɔ srɔ̃ɖeɖea me.—Nyg 5:4-6.
MIKPƆ VIDEO SI NYE NU KAE NYE LƆLƆ̃ VAVÃ? DO ŊGƆ, EYOME MIAÐO BIABIA SIAWO ŊU:
Nu ka tae aɖaŋu si nɔviŋutsu Agbenyo kple srɔ̃a Dzifa ɖo na wo vinyɔnu Sela la sɔ eye wòfia be wolɔ̃e?
Nu ka tae susu mele eme be nàsusui be yeate ŋu atrɔ ame si nèle zɔzɔm kpli be yeava ɖe la o?
Aɖaŋu nyui kae nɔviŋutsu Agbenyegã kple srɔ̃a Elikplim ɖo na Sela?
Nu ka tae kuxiwo do mo ɖa le Zak kple Magi dome?
Gbɔgbɔmetaɖodzinu ɖeka kae le Eɖem kple Sela si?
Nu ka tae wòle be nànya “dzi me fe ame ɣaɣla” si le ame si nèdi be yeaɖe la si hafi aka srɔ̃ɖetam nɛ? (1Pe 3:4)
Nu Kae Nye Lɔlɔ̃ Vavã? (1Ko 13:4-8)


text:
Kpakpaluʋui Dzeani La
—Wova Nya Nu Tso Eŋu Azɔ!
TSO gbe aɖe gbe kee kpakpaluʋui dzeani (painted lady, belle-dame) siawo nya kpɔna na Europatɔwo, ke hã womenya nu si tututu dzɔna ɖe wo dzi ne dzomeŋɔli wu enu o. Ðe wokuna ne vuvɔŋɔli dze egɔmea? Numekuku yeye aɖe si wowɔ la ɖe nu tɔxɛ aɖe fia tso kpakpaluʋui siawo ŋu. Ƒe sia fe la, kpakpaluʋui siawo ʋuna tso Europa fe dziehe vaa Afrika.
Numekulawo zã yamenutomenudimɔ̃ (radar) deŋgɔwo tsɔ ku nu me le kpakpaluʋui siawo ŋu eye ame bubuwo hã tsɔ wo ɖokuiwo na faa le Europa bliboa be yewoanɔ ŋku lém ɖe kpakpaluʋui siawo ŋu. Numekuku siawo ɖee fia be ne dzomeŋɔli le enu wum la, kpakpaluʋui dzeani miliɔn geɖe ʋuna tso Europa fe anyiehe vaa Afrika, wotoa yame ʋĩi anɔ abe meta 500 ene, si wɔnɛ be fãa hafi amewo tea ŋu kpɔa wo. Kpakpaluʋui siawo lalaa yafofo aɖe si dea wo dzi si fe dusisi nye kilometa 45 le gafofo ɖeka me, eye yafofo sia kplɔa wo vaa Afrika. Ƒe sia fe la, wozɔa mɔ kilometa 15,000 tso Artik fe yɔyrɔe nu le dziehe gome ɖaa heva wua enu ɖe Ɣetoɖofe Afrika le anyiehe gome ɖaa. Wofe mɔzɔzɔ sia nyea esi Dziehe Amerikatɔwo fe kpakpaluʋui si woyɔna be monarch zɔna la fe tefe eve. Kpakpaluʋui dzeani siawo fe dzidzime ade kuna vɔna hafi wofe mɔzɔzɔ yiyi-kple-gbɔgbɔ ɖeka wua enu.
Nufialagã Jane Hill si fiaa nu le York Yunivɛsiti si le England gblɔ be: “Kpakpaluʋui dzeani siawo nɔa mɔzɔzɔa dzi henɔa vi fom le mɔ dzi.” Ƒe sia fe la, wotoa mɔ sia dzi zɔa mɔ tso Europa vaa Afrika hegbugbɔ yia Europa.
Richard Fox si nye Kpakpaluʋuiwo Dzi Kpɔfe fe amegã gblɔ be: “Kpakpaluʋui sia si fe kpekpeme mede gram ɖeka teti o, si fe ahɔhɔ̃ le abe abui fe ta ene eye mesrɔ̃a naneke tso dzidzime si do ŋgɔ nɛ gbɔ o la tea ŋu zɔa Europa kple Afrika mɔ sia.” Afetɔ Fox gblɔ kpee be: “Amewo bunɛ tsã be ɖeko ya foa kpakpaluʋui siawo nɔa yiyim va se ɖe esime Britaintɔwo fe vuvɔŋɔlimeya na woku, eye alea koe wòyia edzi le wofe dzidzimeviwo hã gome.” Ke hã numekuku yeye sia “ɖee fia be Kpakpaluʋui Dzeani sia fe mɔzɔzɔa le etɔxɛe ŋutɔ.”


text:
Eŋlisigbe Gbetakpɔxɔ Si Le Bɔbɔe Wu Nu Ka Tae Míele Etam Ðo?
ƑE GBOGBO aɖewoe nye esia la, ame geɖewo le xexea me godoo kpɔ ŋudzedze ɖe Biblia me nyatakaka siwo nɔa Gbetakpɔxɔ magazinea me ŋu, eye wokpɔ viɖe geɖe tso wo xexlẽ me. Le July 2011 me la, woɖe magazine sia fe tata si míesrɔ̃na si gɔme sese le bɔbɔe wu la fe gbãtɔ ɖe go le Eŋlisigbe me. Wogblɔ le tata ma me be: ‘Tata yeye sia nye nu si míeɖo be míado kpɔ hena fe ɖeka, eye ne eɖe vi na amewo la, míayi etata dzi.’
Fifia enye dzidzɔ na mí be míana mianya be míetso nya me be míayi etata dzi. Gawu la, ne ɣeyiɣiawo va le yiyim la, woaɖe tata si gɔme sese le bɔbɔe wu la ɖe go ɖe Fransegbe, Portugalgbe kple Spaingbe me.
NU SI TAE WÒDO DZIDZƆ NA AMEWO
Ame geɖe siwo le Anyiehe Pasifik la ka nya ta esime woxɔ tata si gɔme sese le bɔbɔe wu la be: “Fifia nɔviawo le Gbetakpɔxɔ me nyawo gɔme sem keŋkeŋ.” Lɛta bubu gblɔ be: “Fifia míele ɣeyiɣi si míezãna tsã tsɔ nɔa nyawo kple nyagbɔgblɔwo fe gɔmeɖeɖe dim la zãm tsɔ le ŋugble dem le kadodo si le mawunyakpukpuiawo kple nusɔsrɔ̃a dome ŋu hele wo gɔme sem nyuie wu.”
Yunivɛsitinuwula aɖe si le United States la gblɔ be: “Menɔ nya gã nya gã siwo gɔme suku kɔkɔ delawo ko ate ŋu ase la zãm le nufofo kple nuŋɔŋlɔ me hena fe 18 sɔŋ. Meva srɔ̃ nufofo kple nuŋububu le mɔ deŋgɔ aɖe si mehiã o nu. Meva kpɔe be ehiã be mawɔ tɔtrɔ gã aɖe le nye nuŋububu kple nufofo ŋu.” Fifia esi wòva nye nya nyui gblɔla bibi aɖe la, eŋlɔ bena: “Gbetakpɔxɔ si gɔme sese le bɔbɔe wu la kpe ɖe ŋunye geɖe ŋutɔ. Ale si woŋlɔ gbea wòle bɔbɔe la nye kpɔɖeŋu nyui aɖe si masrɔ̃.”
Nɔvinyɔnu aɖe si le England, si xɔ nyɔnyrɔ le fe 1972 me la ŋlɔ tso Gbetakpɔxɔ si gɔme sese le bɔbɔe wu la ŋuti be: “Esi mexlẽ efe tata gbãtɔa la, mese le ɖokuinye me abe ɖe Yehowa nɔ anyi ɖe nye axadzi tututu hetsɔ efe asi kpla kɔ nam eye míenɔ exlẽm ɖekae ene. Ðeko wòle abe vifofo aɖee le ŋutinya viviwo xlẽm na via le anyimlɔɣi ene.”
Nɔvinyɔnu aɖe si le United States Betel eye wòxɔ nyɔnyrɔ fe 40 ye nye esi va yi la gblɔ be tata si gɔme sese le bɔbɔe wu la kɔa nuwo me na ye ɖe edzi wu ɣeaɖewoɣi. Le kpɔɖeŋu me, September 15, 2011 fe tataa fe aɖaka si nye “Some Expressions Explained” (Nyagbɔgblɔ Aɖewo Siwo Gɔme Woɖe) la ɖe nyagbɔgblɔ “ɖasefowo fe alilikpo” si dze le Hebritɔwo 12:1 me be: “Wosɔ gbɔ ale gbegbe be womate ŋu axlẽ wo o.” Nɔvinyɔnua gblɔ be: “Esia na megase kpukpui sia gɔme ɖe edzi.” Egblɔ ku ɖe kwasiɖa sia kwasiɖa fe kpekpea ŋu be: “Ne ɖevi aɖe ɖo nya ŋu tso tata si gɔme sese le bɔbɔe wu la me tẽe hã la, nyawo mesɔna kple Gbetakpɔxɔ fe tata si wotana xoxoxo, si le ame geɖe si, la o. Eya ta ɖevia fe nyaŋuɖoɖoawo nyea nya yeye le nyaselawo fe to me.”
Nɔvinyɔnu bubu aɖe si le Betel la ŋlɔ bena: “Menɔa mɔ kpɔm vevie be mase ɖevi suewo fe nyaŋuɖoɖowo le hamea me. Gbetakpɔxɔ si gɔme sese le bɔbɔe wu la kpe ɖe wo ŋu be wofoa nu kple kakaɖedzi. Wofe nyaŋuɖoɖowo dea dzi fo nam ŋutɔ.”
Nɔvinyɔnu aɖe si xɔ nyɔnyrɔ le fe 1984 me la ɖe efe ŋudzedzekpɔkpɔ fia ku ɖe tata si gɔme sese le bɔbɔe wu la ŋu ale: “Mese le ɖokuinye me be nye ɖeɖe koe wotae na. Enana be mesea nu si xlẽm mele la gɔme bɔbɔe. Fifia la, kakaɖedzi le asinye be mate ŋu aɖo nya ŋu le Gbetakpɔxɔ Nusɔsrɔ̃a me.”
ENYE DƆWƆNU SI ŊU DZILAWO DEA ASIXƆXƆE
Vidada aɖe si si ŋutsuvi fe adre vi le la gblɔ be: “Ne míele Gbetakpɔxɔ Nusɔsrɔ̃a dzram ɖo la, nyagbe geɖe gɔme ɖeɖe nɛ nana nusɔsrɔ̃a didina eye wòsesẽna.” Aleke tata si gɔme sese le bɔbɔe wu la kpe ɖe eŋu? Eŋlɔ bena: “Ewɔa nuku nam ŋutɔ be etea ŋu kpɔa gome le memamawo xexlẽ me eye wòsea nu si xlẽm wòle la gɔme nyuie. Esi nyawo gɔme sese mesesẽ o eye nyagbeawo le kpuikpui ta la, mevɔ̃na o. Fifia eya ŋutɔ tea ŋu dzraa nya siwo ŋu wòaɖo le kpekpeawo me la ɖo nye kpekpeɖeŋu manɔmee, eye efe susu nɔa magazinea ŋu le nusɔsrɔ̃a katã me.”
Vidada aɖe si si nyɔnuvi fe asieke vi le la ŋlɔ bena: “Tsã la, ehiã be míakpe ɖe eŋu wòadzra efe nyaŋuɖoɖowo ɖo. Gake fifia la, eya ŋutɔ dzraa wo ɖo. Ƒãa hafi wòva hiãna be míazã ɣeyiɣi aɖe nuwo me nɛ alo akpe ɖe eŋu wòase nyatakakawo gɔme. Esi mesesẽna nɛ be wòase nyawo gɔme o ta la, ese le eɖokui me be fifia yewɔa akpa vevi aɖe le Gbetakpɔxɔ Nusɔsrɔ̃a me.”
ALEKE ÐEVIWO SE LE WO ÐOKUI ME?
Ðevi geɖe se le wo ɖokui me be yewo koŋ ye wota Gbetakpɔxɔ si gɔme sese le bɔbɔe wu la na. Rebecca si xɔ fe wuieve ŋlɔ bena: “Meɖe kuku, miyi tata si gɔme sese le bɔbɔe wu la tata dzi!” Egblɔ kpee be: “Akpa si nye ‘Nyagbɔgblɔ Aɖewo Siwo Gɔme Woɖe’ la doa dzidzɔ nam ŋutɔ. Ele bɔbɔe na ɖeviwo ŋutɔ.”
Nicolette si xɔ fe adre hã se le eɖokui me nenema ke; egblɔ be: “Tsã la, Gbetakpɔxɔ me nyatiwo gɔme sese sesẽna nam. Gake fifia la, metea ŋu ɖoa nya geɖe ŋu le ɖokuinye si.” Emma si xɔ fe asieke la ŋlɔ bena: “Ekpena ɖe mía kple nɔvinyeŋutsu si xɔ fe ade la ŋu ŋutɔ. Fifia, míesea nu geɖe gɔme nyuie wu! Akpe na mi!”
Edze fãa be Eŋlisigbe me Gbetakpɔxɔ fe tata si gɔme sese le bɔbɔe wu la le vi ɖem na ame geɖe le esi emenyawo gɔme sese le bɔbɔe eye woŋlɔnɛ kple nyagbe kpuikpuiwo ta. Ele hiahiã aɖe gbɔ kpɔm eye míayi edzi anɔ etam anɔ kpekpem ɖe Gbetakpɔxɔ fe tata si míetana xoxo, si nye nunana xɔasi aɖe tso keke fe 1879 me ke la ŋu.


text:
AGBEMEŊUTINYA
Mekpɔ Fofo Yeye Ðe Esi Bu Nam La Tefe
WODZI fofonye le Graz, Austria, le fe 1899 me, eya ta sɔhɛ ko wònye esime Xexemeʋa I dze egɔme. Esi Xexemeʋa II dze egɔme le fe 1939 me teti la, wozi edzi de asrafodɔ me le Germany. Nublanuitɔe la, eku le aʋagbedzi le fe 1943 me le Russia. Alea wòdzɔe be fofonye bu ɖem esi mexɔ abe fe eve pɛ ko ene. Mɔnukpɔkpɔ mesu asinye medze sii o, eye mesusua fofonye ŋutɔ, vevietɔ esi mekpɔe be nye sukuhati akpa gãtɔ fofowo le agbe. Emegbe meva srɔ̃ nu tso mía Fofo gãtɔ si le dzifo, si mekuna o la ŋu esi menye ɖekakpui, eye esia fa akɔ nam geɖe.
ESI MENYE SCOUT VI
Esi mexɔ fe adre la, mege ɖe sɔhɛwo fe habɔbɔ si woyɔna be Scout me. Britain-srafo Robert Stephenson Smyth Baden-Powell ye ɖo Scout viwo fe xexea me katã fe ha na sɔhɛ ŋutsuviwo le fe 1908 me le Great Britain. Le fe 1916 me la, egaɖo ɖeviwo fe habɔbɔ si woyɔna be Wolf Cubs hã na ɖevi siwo meɖo fewuiwo me haɖe o, siwo nɔ abe nye ene.
Edoa dzidzɔ nam ŋutɔ ne míeyi ɖamlɔ avɔgbadɔwo me le gbedadafo le kwasiɖanuwuwuwo, do míafe awu tɔxɛwo, eye míezɔ le fli me hele afɔ ɖem ɖe ʋuawo fe ɖiɖi dzi. Nuwɔwɔ ɖekae kple Scout vi bubuwo, abe hadzidzi esi míele dzo fum le fiẽwo me, alo le fefem le avewo me ene vivia nunye ŋutɔ. Míesrɔ̃ nu geɖe tso dzɔdzɔmenuwo ŋu si wɔe be mekpɔ ŋudzedze ɖe Wɔla la fe asinudɔwɔwɔwo hã ŋu.
Wodea dzi fo na Scout viwo be woadze agbagba awɔ nyui na ame zi ɖeka ya teti le ŋkekea me. Esiae nye nya si wolɔ̃a gbɔgblɔ. Míedoa gbe na mía nɔewo kple nya siawo be “Míesu Te Ɣesiaɣi.” Esia doa dzidzɔ nam. Míafe sɔhɛwo fe ha si me tɔwo sɔ gbɔ wu ame alafa ɖeka la fe afã nye Katolikotɔwo, afã nye Protestanttɔwo, eye ame ɖeka nye Buddhatɔ.
Tso fe 1920 me la, wowɔa Scout viwo fe takpekpe tɔxɛ le fe aɖewo me. Mede wofe Xexea Me Katã Ƒe Takpekpe tɔxɛ adrelia si wowɔ le Bad Ischl, Austria, le August 1951 me, kple asiekelia si wowɔ le Sutton Park, si te ɖe Birmingham ŋu le England, le August 1957 me. Le takpekpe evelia ma me la, Scout vi 33,000 siwo tso dukɔ 85 me ye va kpe ta. Eye ame siwo ade 750,000, siwo dome England Fianyɔnu Elizabeth hã nɔ, ye va kpɔ míafe wɔnawo tefe. Ewɔ nam abe xexea me katã fe nɔviwo fe habɔbɔ aɖee esia nye ene. Nyemenya kura be emegbe mava kpɔ nɔviwo fe habɔbɔ bubu aɖe si de ŋgɔ kura wu esia, si Mawu ŋutɔ le megbe na o.
ZI GBÃTƆ SI MEDO GO YEHOWA ÐASEFOWO
Le fe 1958 fe adame esi wòsusɔ vie mawu kplɔ̃ŋutisubɔla fe hehexɔxɔ nu le Grand Hotel Wiesler, le Graz, Austria la, nye dɔwɔhati aɖe si ŋkɔe nye Rudolf Tschiggerl, si nye abolomela, ɖi vomeɖase nam. Nyemenya naneke tso nyatefea ŋu ɣemaɣi o. Efo nu tso Mawuɖekaetɔ̃ fe nufiafia ŋu hegblɔ be metso Biblia me o. Meʋli Mawuɖekaetɔ̃ fe nufiafiaa ta, eye medi be maɖee afiae be eda fu. Melɔ̃ nye dɔwɔhatia fe nya, eya ta medi be makpe ɖe eŋu wòatrɔ ava Katoliko ha me.
Rudolf, si míegayɔna be Rudi, tsɔ Biblia nam. Gake mete tɔ ɖe edzi be Katoliko Biblia koe maxlẽ. Esi medze exexlẽ gɔme la, mekpɔ be Rudi tsɔ trakt aɖe si Gbetakpɔxɔ Habɔbɔa ta la de nye Biblia la me. Megbe trakt la xexlẽ, elabe mesusu be woaŋlɔe wòadze abe nyatefeae le eme ene gake ɖewohĩ wòanye alakpa. Ke hã, melɔ̃ ɖe edzi be wòadzro Biblia me kplim. Rudi dze aɖaŋu; megatsɔ agbalẽ aɖeke nam be maxlẽ o. Anɔ abe ɣleti etɔ̃ ene la, míedzroa Biblia me ɣeaɖewoɣi ʋuu keke zã tsina.
Esi mewu nye hehexɔxɔa nu le Graz, si nye mía de la, danye di be mayi sukua dzi aɖasrɔ̃ amedzrodzefedzikpɔkpɔ. Eya ta meʋu yi ɖanɔ Bad Hofgastein dua me heyi sukua dzi. Wowɔ ɖoɖo na sukuviawo be woaxɔ hehe le Grand Hotel si le Bad Hofgastein atsɔ akpe ɖe sukunusɔsrɔ̃a ŋu, eya ta ɣeaɖewoɣi meyina ɖawɔa dɔ le afi ma.
DUTANYANYUIGBLƆLA EVE VA SRƆ̃ NU KPLIM
Rudi ɖo nye adrɛs yeyea ɖe alɔdzedɔwɔfe si le Vienna, eye woawo hã woɖoe ɖe nɔvinyɔnu dutanyanyuigblɔla eve siwo ŋkɔwoe nye Ilse Unterdörfer kple Elfriede Löhr. * Gbe ɖeka la, woyɔm le amedzrodzefea gblɔ nam be nyɔnu eve aɖewo le lalam le wofe ʋu me le gota be yewoakpɔm. Ewɔ nuku nam elabe nyemenya wo o. Gake meyi ɖakpɔ wo. Emegbe mese be wonye Ðasefo siwo tsɔa agbalẽwo yina na nɔviwo le Germany le Nazitɔwo fe dziɖuɣi esime woɖo asi dɔa dzi le afi ma do ŋgɔ na Xexemeʋa II. Hafi aʋaa nadze egɔme la, Germanytɔwo fe adzamekpovitɔwo lé wo de fuwɔamegaxɔ me le Lichtenburg. Eyome le aʋawɔɣia la, woɖe wo yi Ravensbrück gakpɔ si te ɖe Berlin ŋu me.
Medea bubu nɔvinyɔnuawo ŋu ŋutɔ elabena wo kple danye woanye hatiwo. Ema tae nyemedi be woagblẽ wofe ɣeyiɣi atsɔ anɔ Biblia me dzrom kplim o ɖo. Nyemedi be le kwasiɖa alo dzinu aɖewo megbe la, magblɔ na wo be nusɔsrɔ̃a megado dzidzɔ nam o. Eya ta mebia tso wo si be woaŋlɔ mawunyakpukpui siwo katã ku ɖe Katolikotɔwo fe nufiafia si gblɔ be papawoe xɔ ɖe apostoloawo tefe la ŋu nam. Megblɔ na wo be mayi aɖadzro mawunyakpukpuiawo me kple míafe nunɔlaa. Mesusui be emae ana makpɔ nyatefe si le nya sia me.
MEKE ÐE FOFO KƆKƆE VAVÃ SI LE DZIƑO ŊU
Roma Katolikotɔwo fiaa nu be papawoe nye apostoloawo tefenɔlawo, eye woxlẽa papawo tso apostolo Petro dzi. (Sɔlemeha la se Yesu fe nya siwo dze le Mateo 16:18, 19 la gɔme bubui.) Katoliko ha la xɔe se hã be papa la medaa vo ne ele nu siwo dzi wòle be sɔlemeha la naxɔ ase la gblɔm o. Mexɔ nya sia dzi se, elabena mesusu be ne papa si Katolikotɔwo yɔna be Fofo Kɔkɔe la medaa vo le dzixɔsenyawo gome o la, ke nya si wogblɔ tso Mawuɖekaetɔ̃ nufiafiaa ŋu la anye nyatefe godoo. Gake ne etea ŋu wɔa vodada la, ke nufiafiaa hã ate ŋu anye alakpa. Mewɔ nuku o be nufiafia si gblɔ be papawoe nye apostoloawo tefenɔlawo lae nye nufiafia vevitɔ na Katolikotɔ geɖe, esi wònye be Katolikotɔwo fe nufiafia bubuwo katã nɔ te ɖe esia dzi ta!
Esi meyi nunɔlaa gbɔ la, mete ŋu ɖo nye nyabiaseawo ŋu nam o, gake eɖe agbalẽ aɖe si ku ɖe apostoloawo tefenɔlawo ŋu do goe. Egblɔ nam be matsɔe ayi afe me, eya ta meyi ɖaxlẽe, emegbe metrɔ yi egbɔ kple nyabiase geɖewo. Mlɔeba la, esi nunɔla la mete ŋu le nye nyawo ŋu ɖom o ta la, egblɔ nam be: “Mèle nye nyawo gɔme sem o eye nye hã nyemele tɔwòwo gɔme sem o. . . . Hede nyuie!” Megadi be mava ye gbɔ kple nya aɖeke azɔ o.
Menyae be ɣeyiɣia de nam azɔ be mana llse kple Elfriede nava srɔ̃ Biblia kplim. Wofia nu geɖem tso Yehowa Mawu, si nye Fofo Kɔkɔe vavã si le dzifo ŋu. (Yoh. 17:11) Ɣemaɣi la, hame aɖeke menɔ nuto ma me o, eya ta nɔvinyɔnu eve siawo wɔa kpekpeawo le dzinyuitɔ aɖe fe afe me. Ame ʋɛ aɖewo koe dena. Nɔvinyɔnu eveawo koe wɔa kpekpea me dɔdeasi akpa gãtɔ, le esi nɔviŋutsu xɔnyɔnyrɔ aɖeke meli axɔ ŋgɔ o ta. Ɣeaɖewoɣi la, nɔviŋutsu aɖe tsoa tefe bubu va foa dutofonufo eye wozãa tefe aɖe si wohaya.
MEDZE GBEƑÃÐEÐEDƆA GƆME
Ilse kple Elfriede dze Biblia sɔsrɔ̃ gɔme kplim le October 1958 me, eye mexɔ nyɔnyrɔ ɣleti etɔ̃ megbe le January 1959 me. Do ŋgɔ na nye nyɔnyrɔxɔxɔ la, mebia wo ne anya wɔ be makplɔ wo ɖo le tso afe me yi afe me dɔa me be makpɔ ale si wowɔa gbefãɖeɖedɔae. (Dɔw. 20:20) Zi gbãtɔ si mekplɔ wo ɖo yi la, mebia wo be anya wɔ be woana anyigbamama aɖem si me manɔ dɔ wɔm le mahã? Wotsɔ kɔfe aɖe nam eye nye ɖeɖe meyina ɖaɖea gbefã tso afe me yi afe me hetrɔna yia ɖetsɔlemetɔwo gbɔ. Nɔviŋutsu gbãtɔ si mezɔ kple le afe me yi afe me dɔa me lae nye nutome sue dzikpɔla si va subɔ mí emegbe.
Le fe 1960 me, esi mewu sukua nu la, metrɔ yi mía de be makpe ɖe nye fometɔwo ŋu woasrɔ̃ Biblia me nyatefea. Va de asi na fifia la, wo dometɔ ɖeka pɛ hã mexɔ nyatefea o, gake wo dometɔ aɖewo le ɖe tsɔm le nyaa me.
MEDZE ƔEYIƔIAWO KATÃ ƑE SUBƆSUBƆDƆA GƆME
Le fe 1961 me la, woxlẽ lɛta siwo tso alɔdzedɔwɔfea na hameawo tsɔ de dzi fo na nɔviwo be woawɔ mɔɖeɖedɔa. Menye tre ɣemaɣi eye ŋusẽ nɔ ŋunye, eya ta mekpɔe be susu aɖeke meli si tae magbe mɔɖeɖedɔa wɔwɔ o. Meɖo dze kple nutome sue dzikpɔla Kurt Kuhn be medi be mawɔ dɔ ɣleti ʋɛ aɖewo ale be mate ŋu afle ʋu, esi wònye be akpe ɖe ŋunye le mɔɖeɖedɔa wɔwɔ me ta. Ebiam be, “Ðe Yesu kple efe apostoloawo hiã ʋu le wofe ɣeyiɣiawo katã fe subɔsubɔdɔa mea?” Nya ʋɛ mawo trɔ nye susu! Meɖoe be madze mɔɖeɖedɔa gɔme kpuie. Gake esi wònye be menɔ dɔ wɔm gafofo 72 kwasiɖa sia kwasiɖa le amedzrodzefe aɖe ta la, ele be matrɔ asi le nye ɖoɖowo ŋu gbã.
Mebia nye dɔmemegã ne aɖe mɔ nam be mawɔ dɔ gafofo 60. Elɔ̃, eye wògaxea fetu si mexɔna tsã la ke nam. Etefe medidi o megabiae ne anya wɔ be mawɔ dɔ gafofo 48 le kwasiɖaa me. Elɔ̃ ɖe ema hã dzi, eye le esia me hã nye fetu metrɔ o. Eyome megabiae be wòaɖe mɔ nam mawɔ dɔ gafofo 36 le kwasiɖaa me, alo gafofo 6 gbe ɖeka ŋkeke 6 le kwasiɖaa me, eye megbe ema hã o. Nukutɔe la, nye dɔmemegãa meɖe nye fetua dzi kpɔtɔ o! Ewɔ abe medi be madzo o ene. Azɔ mete ŋu dze gbesiagbe mɔɖeɖedɔa gɔme. Ɣemaɣi la, mɔɖelawo naa gafofo 100 ɣleti sia ɣleti.
Le ɣleti ene megbe la, woɖom mɔɖela vevi kple hamesubɔla le hame sue aɖe me le Carinthia nutoa me, le Spittal an der Drau dua me. Ɣemaɣi la, mɔɖela veviwo naa gafofo 150 ɣleti sia ɣleti. Ame si ado eve nam le mɔɖeɖedɔa me menɔ asinye o, gake mekpɔ ŋudzedze ɖe ale si nɔvinyɔnu aɖe si ŋkɔe nye Gertrude Lobner si nye hamesubɔla fe kpeɖeŋutɔ ɣemaɣi doa alɔm la ŋu vevie. *
NYE DƆDEASIWO TRƆ KABAKABA
Le fe 1963 me la, wokpem be mava zu nutome sue dzikpɔla. Ɣeaɖewoɣi la, meɖoa keteke tso hame ɖeka me yia bubu me hetsɔa mɔzɔkplo gãwo ɖe asi. Ʋu menɔ nɔvi geɖe si o, eya ta wo dometɔ aɖeke meva kɔam le ketekedzefea o. Nyemedi be wòadze abe ɖe mele ɖokuinye dom ɖe dzi ene o, eya ta nyemetsɔa taksi yia nye dzefea o, afɔe metona.
Le fe 1965 me esi mekpɔtɔ nye tre la, wokpem be mava de Gilead Suku fe klass 41 lia. Nye sukuhati geɖe hã nye trewo. Ewɔ nuku nam ŋutɔ be esi mewu sukua nu la, wogbugbɔ ɖom ɖe mía de Austria be mayi nutome sue dzikpɔkpɔdɔa dzi. Gake hafi madzo le Amerika la, wobia tso asinye be mawɔ dɔ kple nutome sue dzikpɔla aɖe si ŋkɔe nye Anthony Conte kwasiɖa ene. Dɔwɔwɔ kple nɔviŋutsu lɔ̃ame sia si hã lɔ̃a gbefãɖeɖedɔa eye wòkpɔa dzidzedze geɖe le eme la do dzidzɔ nam ŋutɔ. Míewɔ dɔ le New York fe dzigbe le nuto si nye Cornwall me.
Esi metrɔ gbɔ va Austria la, woɖom ɖe nutome sue aɖe me, afi si meva do go Tove Merete si nye nɔvinyɔnu ɖetugbui dzetugbe aɖe le. Wofia nyatefeae tso esime wòxɔ fe atɔ̃. Ne nɔviwo bia mí be aleke míewɔ do go la, míegblɔna fefetɔe be, “Alɔdzedɔwɔfea ye wɔ ɖoɖoa na mí.” Míeɖe mía nɔewo le fe si kplɔe ɖo me, le April 1967 me, eye woɖe mɔ na mí be míayi mɔzɔzɔdɔa dzi.
Le fe si kplɔe ɖo me la, meva de dzesii be Yehowa si ami nam be manye yefe gbɔgbɔmeviwo dometɔ ɖeka le efe amenuveve me. Alea wòdzɔe be meva le fomedodo tɔxɛ me kple Fofonye si le dzifo kpakple ame siwo katã ‘doa ɣli be “Abba, Fofo!”’ abe ale si Romatɔwo 8:15 gblɔe ene.
Nye kple Merete míeyi nutome sue kple nutome gã dzikpɔkpɔdɔa dzi va se ɖe fe 1976 me. Ɣeaɖewoɣi le vuvɔŋɔli la, eva hiãna be míamlɔ xɔ siwo me fana miamiamia wu tsikpe la me. Gbe ɖeka esi míefɔ la, míekpɔe be míafe ŋɔtimegbɔgbɔ bla ɖe kuntru si míetsyɔ la fe tade abe sno ene! Eya ta míeva tso nya me be míatsɔ dzoxɔxɔnamɔ̃ sue aɖe ɖe asi be míafe xɔdɔmewo me naxɔ dzo vie le zã me. Le zã me la, ele be míado go le xɔ me azɔ to sno me esime yame hã fa miamiamia hafi ayi nugododefe. Xɔ menɔ míawo ŋutɔ si o eya ta míekpɔtɔ nɔa míafe dzefea le Dzoɖagbe. Braɖagbe ŋdi hafi míedzona yia hame bubu me.
Dzidzɔ wònye nam be srɔ̃nye lɔlɔ̃a nye kpekpeɖeŋutsofe gã aɖe nam le fe siawo katã me. Elɔ̃a gbeadzidede, eye mehiã be made dzi fo nɛ ɣeaɖekeɣi hafi wòayi gbeadzi o. Elɔ̃ nɔviawo hã ŋutɔ eye wòtsɔa ɖe le eme na amewo. Esia kpe ɖe ŋunye geɖe.
Wokpe mí va alɔdzedɔwɔfe si le Vienna, le Austria, le fe 1976 me, eye woɖom Alɔdzekɔmitia me tɔ. Ɣemaɣi la, Austria alɔdzedɔwɔfea ye kpɔa dɔa dzi le Ɣedzefe Europa dukɔ geɖe me eye wòkpɔa egbɔ be woɖo agbalẽwo ɖe dukɔ mawo me aɖaŋudzedzetɔe. Nɔviŋutsu Jürgen Rundel ye xɔ ŋgɔ le dɔ sia wɔwɔ me, eye wòdze aye ŋutɔ. Mɔnukpɔkpɔ su asinye mewɔ dɔ kplii, eye emegbe wobia tso asinye be makpɔ gbegɔmeɖeɖe le Ɣedzefe Europa fe gbegbɔgblɔ ewo me fe dɔa dzi. Jürgen kple srɔ̃a Gertrude kpɔtɔ le subɔsubɔm nutefewɔwɔtɔe abe mɔɖela veviwo ene le Germany. Tso fe 1978 me la, Austria alɔdzedɔwɔfea zã agbalẽtamɔ̃ sue aɖe tsɔ taa magazinewo ɖe gbegbɔgblɔ ade me. Míeɖoa agbalẽ siwo amewo dɔ tso dukɔ bubuwo me hã ɖa. Nɔviŋutsu Otto Kuglitsch, si kple srɔ̃a Ingrid le subɔsubɔm le alɔdzedɔwɔfe si le Germany, ye nɔ dɔ siawo dzi kpɔm.
Mía nɔvi siwo le Ɣedzefe Europa dukɔwo me hã zãa agbalẽtamɔ̃ siwo wotsɔ taa agbalẽwo wonɔa suesuesue la tsɔ taa míafe agbalẽwoe. Ke hã wogahiãna na dukɔ bubuwo fe kpekpeɖeŋu. Yehowa kpɔ wo ta le dɔ sia wɔwɔ me, eye mí ame siwo le alɔdzedɔwɔfea míeva lɔ̃ nɔvi mawo siwo subɔ le mɔxeɖenuwo te le nɔnɔme sesẽwo me fe geɖe la vevie.
TSAÐIÐI YI ROMANIA
Le fe 1989 me la, mɔnukpɔkpɔ su asinye mezɔ mɔ kple Nɔviŋutsu Theodore Jaracz, si nye Dɔdzikpɔha la me tɔ, yi Romania. Taɖodzinuae nye be míakpe ɖe nɔvi gbogbo aɖewo ŋu be woagava wɔ ɖeka kple habɔbɔa. Tso fe 1949 fe gɔmedzedze la, wodzudzɔ hadede kple habɔbɔa le susu vovovowo ta heva ɖo woawo ŋutɔwo fe hamewo. Ke hã woyi edzi nɔ gbefã ɖem nɔ ame yeyewo nyrɔm ɖe tsi me. Woawo hã woyi mɔ́ le esi womedea akpa aɖeke dzi le dunyahehe me o ta, abe ale si wòdzɔ ɖe nɔvi siwo kpɔtɔ le ha dem kple hame siwo dzi habɔbɔa fe dɔwɔfegã da asi ɖo la dzi ene. Esi wokpɔtɔ ɖo asi dɔa dzi le Romania ta la, mía kple hamemetsitsi ene siwo nye ŋgɔxɔlawo kpakple Romania Dukɔ Dzikpɔkɔmiti si dzi habɔbɔa da asi ɖo la tefenɔlawo, míekpe le Nɔviŋutsu Pamfil Albu fe afe me le adzame. Míekplɔ gbegɔmeɖela, si nye Nɔviŋutsu Rolf Kellner, hã tso Austria yii.
Esi míekpe zi evelia nɔ nu me dzrom kpli wo le zãa me la, Nɔviŋutsu Albu foe ɖe hamemetsitsi ene bubuawo nu be woawɔ ɖeka kpli mí esi wògblɔ be, “Ne míewɔ esia fifia o la, ɖewohĩ mɔnukpɔkpɔ bubu aɖeke magasu mía si o.” Ema megbe la, wogaxɔ nɔvi siwo anɔ 5,000 sɔŋ wova wɔ ɖeka kple habɔbɔa. Aʋadziɖuɖu gã aɖee esia nye na Yehowa, evɔ wòhena Satana ɖu ŋukpe!
Le fe 1989 fe nuwuwu lɔfo, hafi Kɔmiunist Dziɖuɖua namu le Ɣedzefe Europa la, Dɔdzikpɔha la kpe nye kple srɔ̃nye be míava wɔ dɔ le habɔbɔa fe dɔwɔfegã la, le New York. Míenɔ mɔ kpɔm na esia kura o. Míedze dɔwɔwɔ gɔme le Brooklyn Betel le July 1990 me. Le fe 1992 me la, wode dɔ asi nam be manye Dɔdzikpɔha la fe Subɔsubɔ Kɔmiti la fe kpeɖeŋutɔ, eye tso July 1994 me la, mɔnukpɔkpɔ su asinye mezu Dɔdzikpɔha la me tɔ.
ŊKUÐOÐO ƔEYIƔI SIWO VA YI DZI KPLE MƆKPƆKPƆ NA ETSƆME
Ɣeyiɣi si menye kplɔ̃ŋusubɔla le amedzrodzefe aɖe henɔa nuɖuɖu dam ɖe kplɔ̃ dzi na amewo la va yi xoxoxo. Fifia la, enye dzidzɔ nam be mele gome kpɔm le gbɔgbɔmenuɖuɖu nana míafe xexea me katã fe nɔviwo fe habɔbɔa me tɔwo me. (Mat. 24:45-47) Ne metrɔ kpɔ fe 50 siwo metsɔ le ɣeyiɣiawo katã fe subɔsubɔdɔ tɔxɛa wɔm la, dzi dzɔam ŋutɔ eye medaa akpe na Yehowa ɖe ale si wòle yayram ɖe míafe xexea me katã fe nɔviwo fe habɔbɔa dzi la ta. Dukɔwo dome takpekpewo dede vivia nunye, elabena wodea dzi fo na mí le kpekpe mawo me be míasrɔ̃ nu tso mía Fofo Yehowa si le dzifo kple Biblia me nyatefea ŋu.
Nye gbedodoɖae nye be ame miliɔn bubu geɖewo asrɔ̃ Biblia ava xɔ nyatefea eye woawɔ ɖeka kple xexea me katã fe Kristotɔwo fe nɔviwo fe habɔbɔa le Yehowa subɔsubɔ me. (1 Pet. 2:17) Mele mɔ kpɔm na ɣeyiɣi si manɔ dzifo akpɔ etefe woafɔ amewo ɖe tsitre le anyigba dzi ahakpɔ fofonye si dzim la hã. Mele mɔ kpɔm hã be fofonye, danye kple nye fometɔ lɔlɔ̃awo katã nalɔ̃ asubɔ Yehowa le Paradiso me.
Mele mɔ kpɔm na ɣeyiɣi si manɔ dzifo akpɔ etefe woafɔ amewo ɖe tsitre le anyigba dzi ahakpɔ fofonye si dzim la hã


text:
Yaa Asantewaa
Wodzi Yaa Asantewaa (1840 - Kele 7, 1921) le Besease le Asante nutome. Yaa Asantewaa ɖe afetɔ Nana Owusu Kwabena eye wodzi vinyɔnuvi ɖeka si nye Ama Seerwah Brekatu ko, Yaa Asantewaa nɔ Besease hetsi hafi ʋu yi Boankra be woakpɔ efe agblewo dzi eye woaga keke wo ɖe dzi ha.
Esi Iŋlis-yevuwo le mamayɔvia, Afrane Kuma le fe 1896 me la Yaa Asantewaa ɖu dzi abe fianyɔnu kple Dufia ŋutsu. Yaa Asantewaa ho aʋa ɖe Inŋlisyevuwo ŋu le fe 1900 esi Mɔmefia Hodgson di vevie be yeaxɔ Asantefia fe sikazikpui. Ke nu bubu siwo na Asanteawo ho aʋa vevie sia wo enye a. adzɔga si Iŋlis dziɖuɖu ɖo be Asanteawo naxe b. Iŋlis yevuwo fe fiaga Prempe I fe aboyoɖeɖe d.Asanteawo dzi zizi be woawɔ mɔɖedɔ kple agbatsɔdɔ ɖ. Iŋlisiawo fe dzotɔtɔ du aɖewo le Kumasi gbɔ Hafi Yaa Asantewaa kple Asanteawo na ho aʋa la, Nyɔnufia Yaa Asantewaa kpe kple fiawo le Tedoxe 28lia le 1900 fe zatife eye wonyi dzo . Aʋa sia tso dziku si wodo na Asanteawo to Hodgson fe biabia be woatsɔ Asanteawo fe fiazikpuiga si wofa sika la na Iŋlisiawo ta.
Yaa Asantewaa zu aʋafia eye woɖo Edweso abe tanɔfe na efe aʋakɔ. Etia Akwasi Badu abe aʋaŋgɔgbea. Yaa Asantewaa fe aʋaɖaŋu aɖewo enye be woaɖo gli ɖe Kokofu mɔdodo dziabd akpoxɔnu ɖe yevuawo fe tuvɔwo ŋu. Wogblɔ ha be ede amatsi tɔxɛ si wowuna ɖe asrafowo dzi esi wɔe be tukpe melɔa wo bɔbɔe o. Yaa Asantewaa ŋutɔ kpe aʋa kple yevuawo gake mexɔ tukpe bi ɖeka gɔ ha o. Iŋlis yevuwo fe aʋalɔgo si aʋafia ST Hill, Lt. Aspinall, kple Major Manta-naro kplɔ la kpe aʋa kple Asanteawo le Anyɔnyɔ 30lia le fe 1900me. Esi yevuawo si Asanteawo la woga trɔ yi Kumasi. Esi yevuawo di vevie be ye woa le fia tsitretsilawo ta la, wona mɔnukpɔkpɔ fia siwo he wo ɖokuiwo ɖe go la be woakpɔ ablɔɖe tohe aɖeke manɔmee. Yevuawo na adzɔga pɔnde 600 be amesiame si ate ŋu le fia siwo ho aʋa dometɔ aɖe la akpɔ gome tso ga home sia me. Esia wɔe be wote ŋu le Asantefia gede siwo ho aʋa ɖe Iŋlisiawo ŋu la. Le Anyɔnyɔ 30lia la Asantewaa kpe aʋa vɔɖitɔ kple Iŋlisiawo esime Asanteawo bu ame alafa eve kple ewo sɔŋ esi me fia ade ha nɔ. Togbɔ be woɖu Asanteawo dzi le aʋa sia me ha la Yaa Asantewaa mena ta o. Ke boŋ esi yi Atwima heva do ɖe Tepa, ke le Tedoxe 3lia le fe 1901 me la ena ta. Iŋlisiawo ɖe aboyo Yaa Asantewaa hekplɔe yi ɖe Seychelles fukpo dzi . Wodze mɔzɔzɔa gɔme tso Elmina le Mai fe ŋkeke 25lia. Woɖo tɔdziʋu alo meli si woyɔna be 'Darkwa”. Meli sia ɖi go ɖe Sechelles le Yuni le fe akpe ɖeka alafa asieke (1901) me . Yaa Asantewaa nɔ fukpo sia dzi vaseɖe esi woku le Ɔktoba 18lia, 1921 dzi. Exɔ fe alafa ɖeka kple ɖeka (101) hafi ku Togbɔ be Yaa Asantewaa abe fia ho aʋa ɖe Iŋlisiawo ŋu be yeaʋli yefe dukɔ ta ha la ewɔ domedzadzraɖo dɔ ha. Edi vevie be Asanteawo nawɔ ɖeka kple Iŋlisiawo le tudada gbatɔ le Bari megbe hafi.


text: 3 Ðe míegate mía ɖokui kafukafua? Alo ɖewohĩ ɖe wòhiã be míatsɔ kafukafugbalẽwo avae na mi, alo axɔ wo tso mia gbɔ, abe ale si ame aɖewo wɔnɛ enea?2 Mia ŋutɔwoe nye míafe agbalẽ, si woŋlɔ ɖe míafe dziwo me, eye amewo katã nyae, eye wole exlẽm.3 Elabena edze fãa be miawoe nye Kristo fe agbalẽ siwo mí subɔlawo míeŋlɔ, menye kple nuŋlɔtsi o, ke boŋ kple Mawu gbagbe la fe gbɔgbɔ, menye ɖe kpe ŋutɔŋutɔwo dzi o, ke boŋ ɖe kpe siwo wotsɔ ŋutilã wɔe dzi, ɖe dziwo dzi.4 Ke kakaɖedzi sia le mía si le Mawu gome to Kristo la dzi.5 Menye be mía ŋutɔwo míedze nyuie asusu nane abe mía ŋutɔwo gbɔe wòtso ene o, ke boŋ míafe dzedze nyuie la tsoa Mawu gbɔ,6 ame si na míedze nyuie be míanye nubabla yeye aɖe fe subɔlawo, menye se siwo woŋlɔ ɖi la tɔwo o, ke boŋ gbɔgbɔ la tɔwo; elabena se siwo woŋlɔ ɖi la tsoa kufia na ame, gake gbɔgbɔ la gbɔa agbe ame.7 Gawu la, ne Se, si hea kufiatsotso vanɛ, si wotsɔ ŋɔŋlɔdzesiwo ŋlɔ ɖe kpewo dzi, la va le ŋutikɔkɔe me ale gbegbe be Israel viwo mete ŋu kpɔ Mose fe mo tẽe o le ŋutikɔkɔe si nɔ efe mo la ta, evɔ wònye ŋutikɔkɔe si woava ɖe ɖa la,8 ekema nu ka tae gbɔgbɔ fe subɔsubɔdɔ la manɔ ŋutikɔkɔe geɖe me wu oa?9 Elabena ne ŋutikɔkɔe nɔ Se si hea fɔbubu vanɛ la ŋu la, ekema ŋutikɔkɔe geɖe wu le dzɔdzɔenyenye fe subɔsubɔdɔ la ŋu.10 Le nyatefe me la, aleae woɖe ŋutikɔkɔe ɖa le nu si wodo ŋutikɔkɔe na tsã la kura gɔ̃ hã ŋu, le ŋutikɔkɔe si fo eta sãa la ta.11 Elabena ne wotsɔ nu si woava ɖe ɖa la vae le ŋutikɔkɔe me la, ekema nu si nɔa anyi ya fe ŋutikɔkɔe alolo wu.12 Eya ta esi mɔkpɔkpɔ sia le mía si ta la, míewɔa dzidefo geɖe ŋuti dɔ le nufofo me,13 eye míawo míele ewɔm abe ale si Mose tsyɔa nu mo, bene Israel viwo nagakpɔ nu si woava ɖe ɖa la fe nuwuwu tẽe o, la ene o.14 Gake wofe susu meléa nu kabakaba o. Elabena va se ɖe egbegbe la, ne wole nubabla xoxoa xlẽm la, motsyɔnu ma ganɔ anyi kokoko, elabena Kristo dzie woto ɖee ɖa.15 Le nyatefe me la, va se ɖe egbegbe la, ɣesiaɣi si woxlẽ Mose la, motsyɔnu aɖe tsyɔa wofe dziwo dzi.16 Gake ne wotrɔ ɖe Yehowa ŋu la, ekema woɖea motsyɔnu la ɖa.17 Ke Yehowae nye Gbɔgbɔ la; eye afi si Yehowa fe gbɔgbɔ le la, afi mae ablɔɖe le.18 Eye esi mí katã míetsɔa mo siwo wometsyɔ nui o ɖea Yehowa fe ŋutikɔkɔe fiana abe ahuhɔ̃ewo ene la, wotrɔa míafe nɔnɔme ɖe nɔnɔme ma ke me tso ŋutikɔkɔe me yi ŋutikɔkɔe me, abe ale si tututu Yehowa, si nye Gbɔgbɔ la, le ewɔm ene.


text:
NYATI SI LE AKPAA DZI: ÐE MÍELE NU ƑLEM FŨU AKPA?
Nu Ka Tae Míeflea Nu?
Esi wobia gbe ame aɖewo le xexea me godoo le fe 2012 me la, wofe afã gblɔ be yewofle nu siwo mehiã yewo hafi o. Wo dometɔ eve le etɔ̃ ɖe sia ɖe me se le wo ɖokui me be amewo le nu flem fũu akpa. Ðewohĩ wofe nyawo le eme. Fe vu bla nuflela geɖewo. Numekulawo gblɔ be le esi tefe be nu geɖe fefle nana míafe dzi nadze eme la, nuteɖeamedzi kple dzidzɔmakpɔmakpɔ sɔŋ koe wòhena vanɛ na mí! Ke nu ka tae míegakpɔtɔ le nu flem fũu?
NUDZRALAWO fe boblododo le agbogbo dom ɖe mí nuflelawo dzi. Nu kae nye boblodola siawo fe taɖodzinu? Eyae nye be, yewoana amewo nabu nu siwo dzroa wo la be wonye nu siwo yewohiã vevie boŋ. Nudzralawo nyae be zi geɖe la ale si nuflelawo sena le wo ɖokui me lae ʋãa wo woflea nu. Eya ta nudzralawo trɔ asi le wofe boblododowo kple nudzadzrawo ŋu be woawɔ dɔ gã aɖe ɖe amewo fe seselelãmewo dzi.
Agbalẽ aɖe si fo nu tso nufefle ŋu la gblɔ be: “Zi geɖe hafi amewo nafle nu la, wonɔa drɔ̃e kum nu si dim wole, ale si woawɔ ake ɖe eŋu kple ale si woawɔ wòasu wo si la vevie.” (Why People Buy Things They Don’t Need) Nufefleŋutinunyala aɖewo susui be ne amewo le nu flem la, wotsia dzi ɖe nua ŋu ale gbegbe be lãmetsi si nana ame wɔa nu kpata la dzina ɖe lãme na wo. Boblododoŋutinunyala Jim Pooler gblɔ be: “Ne nudzralaa de dzesi seselelãme sia le nuflelaa ŋu la, ate ŋu anɔ te ɖe esia dzi awɔ ale si nuflelaa tsi dzi ɖe nua ŋu vevie kple ale si wòdze kɔtɛe be mate ŋu ado kpo efefle o la ŋu dɔ ana wòaflee godoo.”
Nu kae nàte ŋu awɔ be nudzrala dzeaɖaŋuwo fe boblododo nagakpɔ ŋusẽ ɖe dziwò o? Ðu wò seselelãmewo dzi, eye nàtsɔ ŋugbe si dom boblodolawo le la sɔ kple ale si nuwo le ŋutɔŋutɔ.
WODOA ŊUGBE BE: “Ana Nàkpɔ Dzidzeme”
Naneke megblẽ le eŋu be ame nadi be yeakpɔ dzidzeme le agbe me o. Gake nudzralawo tsɔa nyatakaka gbogbo aɖewo nɔa efom ɖe mía nu be ne míefle adzɔnu nyuitɔwo la míate ŋu aɖi kɔ na míafe didiwo katã, eɖanye lãmesẽ, dedienɔnɔ, vovo tso nuteɖeamedzi si me kple fomedodo nyui me nɔnɔ kple amewo o.
NYATEƑEAE NYE BE:
Ne ame fe nunɔamesiwo le dzidzim ɖe edzi la, efe dzidzemekpɔkpɔ ate ŋu anɔ to yim. Ne nu geɖe le ame si la, ahiã ga kple ɣeyiɣi geɖe wu be wòatsɔ alé be na wo. Ne fenyinyi do agba ɖe ame dzi la, enana nu tena ɖe edzi geɖe wu, eye megakpɔa vovo ɖe efe fomea kple exɔlɔ̃wo ŋu o.
Gɔmeɖose: “Ne nu gbogbo aɖewo le ame si hã la, efe agbe menɔa te ɖe nu siwo le esi la dzi o.”
WODOA ŊUGBE BE: “Ana Nàzu Bubume Kple Ame Ŋkuta”
Ame ʋɛ aɖewo koe alɔ̃ ɖe edzi be ɖe yewoflea nu be amewo nakpɔ yewo. Gake Jim Pooler gblɔ be: “Ne amewo le nu flem la, nɔnɔme vevi aɖe si ɖea dzesi le wo ŋue nye be wole ho ʋlim kple wo xɔlɔ̃wo, afelikawo, dɔwɔhatiwo kple fometɔwo.” Esia tae le boblododowo me la, woɖea ame ŋkutawo fiana wonɔa dzidzɔ kpɔm ɖe nu si fe boblo dom wole la ŋu. Nya si gblɔm boblodola siawo le na nuflelawoe nye be: “Wò hã ate ŋu anɔ abe ame siawo ene!”
NYATEƑEAE NYE BE:
Ame ɖokui tsɔtsɔ sɔ kple ame bubuwo be yeakpɔ ɖa be bubu le ye ŋu mahã la nana be ame mekpɔa ŋudzedze le eɖokui ŋu gbeɖegbeɖe o. Kakaa efe asi nasu nu si dim wòle vevie dzi ko la, nu bubu si lolo wu ema tea edzodzro enumake.
Gɔmeɖose: “Ame si lɔ̃a ga la, ga maɖi fo nɛ o.”
WODOA ŊUGBE BE: “Ana Woanya Ame Si Nènye”
Agbalẽ aɖe gblɔ be: “Zi geɖe la, mɔ ɖeka si dzi míetona nana amewo nyana ame si míenye (alo di be míanye) lae nye ale si míezãa míafe nunɔamesiwo alo ɖea wo fianae.” (Shiny Objects) Boblodolawo nya esia nyuie, eya ta wodzea agbagba trɔa asi le wofe boblododowo ŋu be woadze abe ame siwo zãa wofe adzɔnuwo, vevietɔ atsyɔ̃ɖonuwo la, nye ame kpɔdzidzedzewo kple ame ɖɔʋuwo.
Aleke nèbua ɖokuiwò, eye aleke nèdi be amewo nabu yee? Agbeɖuvia? Kamedefefewɔlaa? Ame ka kee nèdi be yeanye o, boblodolawo ado ŋugbe na wò be ne wò ya ènya fle adzɔnu nyuitɔ ko la, àzu ame si nèdi be yeanye.
NYATEƑEAE NYE BE:
Adzɔnu aɖeke fefle mate ŋu atrɔ ame si nènye ŋutɔŋutɔ alo ana nɔnɔme nyuiwo, abe anukwareɖiɖi kple nutefewɔwɔ ene, nasu asiwò o.
Gɔmeɖose: “Migana miafe atsyɔ̃ɖoɖo nanye . . . sikanuwo alo awudziwuiwo dodo . . . o, ke boŋ mina wòanye dzi me fe ame ɣaɣla.”


text:
SEPTEMBER 24, 2014
ERITREA
Wole Ga Me Ƒe Blaevee Nye Esia Le Eritrea
—Enu Ava Yi Gbe Ðeka?
Ƒe blaevee nye esi va yi la, Eritrea dziɖuɖumegãwo lé ɖekakpuivi etɔ̃ aɖewo de ga le Sawa Gakpɔ me, wole nɔnɔme madeamedziwo me, eye wogakpɔtɔ le gakpɔa me va se ɖe egbe. Wometsɔ nya aɖeke ɖe wo ŋu o, eye womena mɔnukpɔkpɔ aɖeke wo hã be woaɖe wo ɖokuiwo nu le ʋɔnu o. Nu ka tae wolé wo de ga madzemadzee?
Paulos Eyassu, Negede Teklemariam kple Isaac Mogos nye Yehowa Ðasefowo, eye wogbe be yewomaxɔ asrafo fe hehe o le wofe mawusubɔsubɔ si womefena kple o ta. Ne ɖe wodrɔ̃ ʋɔnu wo hebu fɔ wo be wowɔ “nu gbegblẽ” le esi wogbe be yewomaxɔ asrafo fe hehe o ta la, anye ne woka fe aɖe koŋ na wo be woanɔ ga me. Fifia Paulos xɔ fe 41, Negede xɔ fe 40 eye Isaac hã xɔ fe 38, eye wo katã wozã wofe sɔhɛmenɔɣia katã le ga me. Woxɔ srɔ̃ɖeɖe, vidzidzi, wo dzilawo dzi kpɔkpɔ alo agbenɔnɔ ale si woawo ŋutɔ wodii fe mɔnukpɔkpɔ le wo si. Eye woxɔ tadede agu ɖekae kple wofe haxɔsetɔwo fe mɔnukpɔkpɔ hã le wo si.
Esi wolé Paulos, Negede kple Isaac le September 24, 1994 dzi yi Sawa Gakpɔ me la, gakpɔa dzi kpɔlawo sẽ ŋuta le wo ŋu vevie hewɔ funyafunya wo gɔ̃ hã. Gake le fe ʋɛ siwo va yi me la, womegasẽa ŋuta le wo ŋu ale o, eye womegawɔa funyafunya wo hã o. Ale si woɖoe kplikpaa be yewomaɖe asi le yewofe mawudzixɔse ŋu o la na be gakpɔa dzi kpɔlawo dea bubu wo ŋu.
Ðasefo Bubu Siwo Wolé De Ga Le Nɔnɔme Sesẽwo Me
Eritrea yee wole Yehowa Ðasefowo yome tim kutɔkutɔe le wu le xexea me godoo. Esime míele nyati sia ŋlɔm la, Ðasefo 73 le ga me, nyɔnuwo, ɖeviwo kple ame tsitsiwo hã le wo dome. Wo dometɔ geɖe le te nɔm ɖe gbedadafo fe nɔnɔme sesẽ mawo nu, womekpɔa nu nyui ɖuna o, womekpɔa tsi nona wosua wo o, eye gakpɔa dzi kpɔlawo wɔa fu wo vevie. Wolé Ðasefo etɔ̃ bubu aɖewo hã de ga le Sawa Gakpɔa me fe ewo kple edzivɔe nye ema, gake Paulos, Negede kple Isaac le ga me wòdidi wu Ðasefo ɖe sia ɖe le Eritrea.
Xexemedukɔwo Le Biabiam Tso Eritrea Si Be Wòadzudzɔ Mawusubɔlawo Yome Titi
Xexemedukɔwo nyae nyuie be Eritrea dziɖuɖua wɔa fu Yehowa Ðasefowo kple subɔsubɔha sue bubuwo me tɔwo.
Tso fe 2004 me la, United States (États-Unis) Dukɔa Ƒe Dɔwɔfe yɔa Eritrea be enye “dukɔ si fe nuwɔna ɖe fu etɔxɛe.” Wozãa “nya sia na dukɔ siwo fe dziɖuɖuwo ɖoe koŋ yi edzi xea mɔ ɖe mawusubɔsubɔ fe ablɔɖe nu megbemakpɔmakpɔe.”
Amegbetɔwo Ƒe Gomenɔamesinyawo Gbɔkpɔha tsi dzi vevie le ale si “Eritrea dziɖuɖumegãwo yi edzi le afɔkpo tum wofe dukɔmeviwo fe gomenɔamesiwo” la ŋu. Ebia tso Eritrea dziɖuɖua si be wòade bubu “ame sia ame fe . . . tamebubu, dzitsinya, mawusubɔsubɔ kple dzixɔse fe ablɔɖe ŋu.”
United States dukɔa fe Dukɔwo Dome Mawusubɔsubɔ Ƒe Ablɔɖe Gbɔkpɔha gblɔ le efe fe 2014 fe Ƒe Sia Ƒe Nyatakaka me be: “Yehowa Ðasefowo fe mawusubɔsubɔ fe ablɔɖe . . . ɖo afɔku me vevie ŋutɔ.”
Amegbetɔ fe Gomenɔamesi Dzikpɔha gblɔ le efe Ƒe 2013 Xexea Me Ƒe Nyatakaka me be Eritrea dziɖuɖua gakpɔtɔ le mawusubɔsubɔha siwo dzi dziɖuɖua “meda asi ɖo o” la me tɔwo lém hele fu wɔm wo, eye Yehowa Ðasefowo koŋue wotɔ ŋkui.
Le December 2005 me la, Afrika Ƒe Amegbetɔwo Kple Dukɔwo Ƒe Gomenɔamesi Ƒe Hakplɔɖoɖowo da asi ɖe Nyametsotso Ku Ðe Amegbetɔ Ƒe Gomenɔamesinyawo Le Eritrea Ŋu dzi eye wòbia tso Eritrea dziɖuɖua si be “wòakpɔ egbɔ be wodrɔ̃ ʋɔnu amewo ameŋkumemakpɔtɔe, woana ame fe susu gbɔgblɔ kple nufofo kpakple kpekpewo wɔwɔ le ŋutifafa me ɣesiaɣi fe ablɔɖe amewo.”
Philip Brumley, si nye Yehowa Ðasefowo fe senyawo gbɔ kpɔla gbãtɔ na xexea me godoo gblɔ be: “Míele mɔ kpɔm vevie be Eritrea dziɖuɖua aɖe asi le Yehowa Ðasefo siwo katã le ga me la ŋu, tsɔ kpe ɖe ŋutsu etɔ̃ siawo siwo le ga me fe 20 ye nye esia la hã ŋu, eye woadzudzɔ míafe haxɔsetɔwo yome titi.”


text:
NYATI SI LE AKPAA DZI | NE WÒ AME VEVI AÐE KU
Ðe Wògblẽ Be Woaxa Nua?
Ðe nèdze dɔ aɖe eye etefe medidi o wò lãme gasẽ kpɔa? Ðewohĩ èhaya kaba ale gbegbe be èŋlɔ ale si dɔa te ɖe dziwòe la be gɔ̃ hã. Gake ne ku dzɔ ɖe ame dzi la, efe nuxaxa nu meyina kaba nenema o. Agbalẽnyalagã Alan Wolfelt ŋlɔ ɖe efe agbalẽ si fo nu tso ale si aho alo ahosi awɔ akpɔ akɔfafae ŋu me be: “Nuxaxaa ‘nu meyina’ gbeɖe o.” Gake egaŋlɔ hã be, “Ne ɣeyiɣiawo va le yiyim eye amewo le akɔ fam na wò la, màgava nɔ nu xam fũu akpa o.”—Healing a Spouse’s Grieving Heart.
Le kpɔɖeŋu me, bu ale si blemafofo Abraham wɔ nui esime srɔ̃a ku ŋu kpɔ. Biblia gblɔ be “Abraham xa nu vevie eye wòfa Sara ŋutɔ.” Nyagbɔgblɔ si nye “xa nu vevie” ɖee fia be exa nu etefe didi hafi wòva ka ɖe eme nɛ. * Kpɔɖeŋu bubue nye Yakob. Woblee wòxɔe se be lã wɔadã aɖe vuvu ye vi Yosef wòku. Eya ta efa konyi le via fe ku ta “ŋkeke geɖe,” eye viawo fa akɔ nɛ ʋuu do kpoe. Ƒe geɖe megbe la, Yakob ganɔ via, Yosef, si ku la fam kokoko.—1 Mose 23:2; 37:34, 35; 42:36; 45:28.
Nenema kee wòle le ame siwo le wofe ame malɔ̃nugbɔawo siwo ku fam egbea la hã gome. Bu kpɔɖeŋu eve siwo gbɔna ŋu kpɔ.
“Srɔ̃nye Robert ku le July 9, 2008, dzi. Gbe si gbe afɔkua dzɔ fe ŋdi me la, míedze ŋkekea gɔme abe ale si ko míewɔnɛ gbe sia gbe ene. Esi míeɖu ŋdinu vɔ eye wòle mɔ dze ge ayi dɔme la, míegbugbɔ nu na mía nɔewo, míekpla asi kɔ na mía nɔewo hegblɔ na mía nɔewo be ‘melɔ̃ wò,’ abe ale si ko míewɔnɛ ɖaa ene. Ƒe ade ye nye esi va yi, gake vevesesea gakpɔtɔ li. Nyemeka ɖe edzi be vevesese si Rob fe kua do nam la nu ava yi o.”—Gail, si xɔ fe 60.
“Togbɔ be fe 18 aɖewoe nye esia srɔ̃nye lɔlɔ̃a ku hã la, megasusunɛ kokoko eye megaxaa nu le efe kua ta. Ɣesiaɣi si mekpɔ Mawu fe nuwɔwɔ aɖe si nya kpɔ ŋutɔ la, meɖoa ŋku edzi, eye megblɔna na ɖokuinye be ne ɖe wòle agbe le nu si kpɔm mele la kpɔm la, akpɔ dzidzɔ ŋutɔ.”—Etienne, si xɔ fe 84.
Eme kɔ fãa be vevesese kple nuxaxa ɣeyiɣi didi alea sɔ le dzɔdzɔme nu. Ame sia ame kple ale si wòxaa nui, eye masɔ be woafo nu atsi tre ɖe ale si ame aɖe wɔ nui esime afɔku dzɔ ɖe edzi la ŋu o. Eye le ɣeyiɣi ma ke me la, mele be míanɔ fɔ bum mía ɖokui ne ewɔ na mí be míele nu xam akpa le kua ta o. Ke aleke míawɔ ado dzi ne ku dzɔ ɖe mía dzi?
^ mm. 4 Abraham viŋutsu Isak hã fa konyi etefe didi. Abe ale si wòdze le magazine sia me nyati si nye “Srɔ̃ Wofe Xɔse” me ene la, Isak kpɔtɔ nɔ nu xam le dadaa, Sara, fe ku ta fe etɔ̃ megbe gɔ̃ hã.—1 Mose 24:67.


text:
TA 9
“Kristo, Si Nye Mawu Ƒe Ŋusẽ”
1-3. (a) Ŋɔdzinu kae dzɔ ɖe nusrɔ̃lawo dzi le Galilea-fua dzi, eye nukae Yesu wɔ? (b) Nukatae wòsɔ be woyɔ Yesu be ‘Kristo, Mawu fe ŋusẽ’?
ŊƆDZI lé nusrɔ̃lawo. Wonɔ Galilea-fua tsom kasia ahom sesẽ aɖe tu va kpe wo. Ðikeke mele eme o be ahom tu kpe wo le fua dzi kpɔ—elabena ŋutsu siawo dometɔ aɖewo nye tɔfodela bibiwo. * (Mateo 4:18, 19) Gake esia ya nye “ahom sesẽ aɖe” si nyama fua enumake wòdze agbo. Ŋutsuawo dze agbagba kutrikukutɔe be yewoaku ʋua, gake ahom la nu sẽ wu wo. Ƒutsotsoeawo nɔ “ŋeŋem ɖe ʋu la me,” eye tsia nɔ kɔkɔm ɖe eme wònɔ ʋua yɔm. Togbɔ be wotɔtɔ ale gbegbe hã la, Yesu ya yi alɔ̃ me ʋĩ le ʋua gɔme esi nufiafia amehawo le ŋkekea me te ɖeɖi eŋu ta. Nusrɔ̃laawo kpɔ be yewofe agbe ɖo afɔku me, eye wonyɔe heɖe kuku nɛ be: “Afetɔ, ɖe mí, míele tsɔtsrɔ̃m!”—Marko 4:35-38; Mateo 8:23-25.
2 Yesu mevɔ̃ o. Etsɔ kakaɖedzi blibo blu ɖe yafofoa kple atsiafua ta be: “Zi ɖoɖoe, dze [akɔ] anyi!” Enumake la, yafofoa kple atsiafua se efe gbe—ahom la dzudzɔ tutu, atsiafua dze akɔ anyi, eye “ɖoɖoe gã aɖe zi.” Vɔvɔ̃ fomevi aɖe ɖo nusrɔ̃lawo azɔ. Wodo dalĩ na wo nɔewo bena: “Ameka gɔ̃e nye esia?” Ẽ, ameka gɔ̃e ate ŋu ablu ɖe ya kple atsiafu ta abe alesi wonyrana ɖe ɖevi masetonu dzi ene?—Marko 4:39-41; Mateo 8:26, 27.
3 Gake menye amegbetɔ dzro koe Yesu nye o. Yehowa zã efe ŋusẽ tsɔ kpe ɖe eŋu eye wògaɖee fia to eyama dzi hã le mɔ wɔnukuwo nu. Esɔ be gbɔgbɔ ʋã apostolo Paulo wòyɔe be “Kristo, si nye Mawu fe ŋusẽ.” (Korintotɔwo I, 1:24) Mɔ kawo nue Mawu fe ŋusẽ dze le Yesu me le? Eye dɔ kae alesi Yesu zãa ŋusẽe awɔ ɖe míafe agbenɔnɔ dzi?
Mawu fe Tenuvi la fe Ŋusẽ
4, 5. (a) Dɔwɔŋusẽ kple afetɔnyenye ŋusẽ ka gbegbee Yehowa na efe Tenuvi la? (b) Nusi hiã kae wona Vi sia bene wòakpɔ egbɔ be Fofoa fe tameɖoɖo ku ɖe nuwo wɔwɔ ŋu nava eme?
4 Bu ŋusẽ si nɔ Yesu si hafi wòva zu amegbetɔ ŋu kpɔ. Yehowa zã eya ŋutɔ fe “ŋusẽ mavɔmavɔ” la esime wòwɔ efe Tenuvi la, amesi wova yɔ be Yesu Kristo. (Romatɔwo 1:20; Kolosetɔwo 1:15) Le ema megbe la, Yehowa tsɔ dɔwɔŋusẽ triakɔ kple afetɔnyenye fe ŋusẽ gã aɖe na Via, eye wòde dɔ asi nɛ be wòatsɔ akpɔ egbɔe be Yefe tameɖoɖo ku ɖe nuwo wɔwɔ ŋu nava eme. Biblia gblɔ le Vi la ŋu be: “Wowɔ nuwo katã to eyama dzi, eye eya manɔmee la womewɔa naneke, si wowɔna o.”—Yohanes 1:3.
5 Alesi gbegbe dɔ si wode asi nɛ la loloe fe akpa sue aɖe ŋutɔ koe míate ŋu akpɔ le susu me. Wò ya bu ŋusẽ si gbegbe hiã bene woawɔ mawudɔla sẽŋu miliɔn geɖe, dzifonutome si ŋku kpɔna kple eme ɣletivihatsotso biliɔn nanewo, kpakple anyigba kple edzi nu gbagbe hamehame gbogboawo ŋu kpɔ. Bene Tenuvi la nate ŋu awɔ dɔ siawo la, wona ŋusẽ si tri akɔ wu ɖesiaɖe le xexeame lae—eyae nye Mawu fe gbɔgbɔ kɔkɔe la. Vi sia kpɔ dzidzɔ geɖe ŋutɔ le Dɔnunɔla, amesi Yehowa zã le nu bubuwo katã wɔwɔ me, la nyenye me.—Lododowo 8:22-31.
6. Le Yesu fe ku le anyigba dzi kple efe tsitretsitsi megbe la, dɔwɔŋusẽ kple afetɔnyenye ŋusẽ kawoe wonae?
6 Ðe woagate ŋu ana dɔwɔŋusẽ kple afetɔnyenye ŋusẽ siwo lolo wu ema Tenuvi la? Le Yesu fe ku le anyigba dzi kple efe tsitretsitsi megbe la, egblɔ be: “Wotsɔ ŋusẽ katã, si le dzifo kple anyigba dzi la, de asi nam.” (Mateo 28:18) Ẽ, wotsɔ ŋutete kple gomenɔamesi na Yesu be wòazã ŋusẽ le xexeame katã. Esi wònye “Fiawo dzi Fia kple afetɔwo dzi Afetɔ” ta la, wona ŋusẽe be ‘wòaɖe amegãnyenye kple ŋusẽ kple dziɖuɖu’ siwo katã tsia tre ɖe Fofoa fe dziɖuɖu ŋu—esiwo ŋku kpɔna kple esiwo ŋku mekpɔna o siaa—ɖa. (Nyaɖeɖefia 19:16; Korintotɔwo I, 15:24-26) ‘Naneke mesusɔ ɖi, si Mawu metsɔ de Yesu te o’—efia be Yehowa ŋutɔ koe mele eme o.—Hebritɔwo 2:8; Korintotɔwo I, 15:27.
7. Nukatae míate ŋu aka ɖe edzi be Yesu mazã ŋusẽ si Yehowa nae la le mɔ gbegblẽ nu gbeɖe o?
7 Ðe wòle be míatsi dzi be ɖewohĩ Yesu azã efe ŋusẽa madzemadzea? Kura o! Yesu lɔ̃ Fofoa ŋutɔŋutɔ eye mawɔ naneke gbeɖe si madze eŋu o. (Yohanes 8:29; 14:31) Yesu nya nyuie be Yehowa mezãa efe ŋusẽ si fo ɖesiaɖe ta ɖe mɔ gbegblẽ nu gbeɖe o. Yesu ŋutɔ kpɔ alesi Yehowa dia mɔnukpɔkpɔwo be “yeaɖe yefe ŋusẽ afia ɖe amesiwo ku ɖe eŋu kple wofe dzi blibo la ta.” (Kronika II, 16:9, NW) Le nyatefe me la, alesi Yesu Fofo lɔ̃ amefomeae la, nenema ke Yesu hã lɔ̃ amefomeae, eyata míate ŋu aka ɖe edzi be Yesu azã efe ŋusẽ ɣesiaɣi atsɔ awɔ nyui na amewo. (Yohanes 13:1) Yesu ɖo kpɔɖeŋu si ŋu kpɔtsɔtsɔ mele o ɖi le go sia me. Mina míade ŋugble le ŋusẽ si nɔ esi esime wònɔ anyigba dzi kple alesi efe dzi ʋãe wòzãe ŋu kpɔ.
“Ŋusẽtɔ le . . . Nyagbɔgblɔ Me”
8. Le amisisi na Yesu megbe la, nukae wona ŋusẽe be wòawɔ, eye aleke wòzã efe ŋusẽ lae?
8 Edze fã be Yesu mewɔ nukunu aɖeke esime wònye ŋutsuvi dzaa si nɔ tsitsim le Nazaret o. Gake nuwo trɔ esi wonyrɔe ɖe tsi me le fe 29 M.Ŋ. me, esime wòxɔ abe fe 30 ene. (Luka 3:21-23) Biblia gblɔ na mí be: “Mawu si ami nɛ kple gbɔgbɔ kɔkɔe kpakple ŋusẽ, eye wòɖi tsa le anyigba la dzi hele nu nyui wɔm eye wòle gbe dam le amesiwo katã Abosam te ɖe anyi la ŋu.” (Dɔwɔwɔwo 10:38, NW) Le “nu nyui wɔm”—ɖe nyagbɔgblɔ sia mefia be Yesu zã efe ŋusẽ ɖe mɔ nyuitɔ nu oa? Esi wosi ami nɛ vɔ la, eva zu “nyagblɔɖila ŋusẽtɔ le nuwɔwɔ kple nyagbɔgblɔ me.”—Luka 24:19.
9-11. (a) Afikae Yesu fia nu le zi geɖe, eye kuxi kae dze ŋgɔe? (b) Nukatae alesi Yesu fiaa nui la wɔ nuku na amehawo?
9 Aleke Yesu nye ŋusẽtɔ le nyagbɔgblɔ mee? Gaglãgbe ye wòfia nu le zi geɖe—le tawo to kple towo dzi, le ablɔwo kple asiwo me. (Marko 6:53-56; Luka 5:1-3; 13:26) Efe nyaselawo ate ŋu atrɔ adzo faa ne efe nyawo melé dzi na wo o. Ɣemaɣi si wometo agbalẽtata vɛ haɖe o la, ele be nyasela siwo tsɔ ɖe le efe nyawo me nalé nyaawo ɖe wofe susu kple dzi me. Eyata ele be Yesu fe nufiafia nalé dzi na ame le go sia go me, egɔme nanya se keŋ, eye woate ŋu aɖo ŋku wo dzi bɔbɔe. Gake kuxi sia medo kplamatsɛ Yesu o. Le kpɔɖeŋu me, bu efe Todzimawunya la ŋu kpɔ.
10 Gbeɖeka ŋdi le fe 31 M.Ŋ. fe gɔmedzedze lɔfo la, ameha aɖe va fo fu ɖe togbɛ aɖe dzi le Galilea-fua gbɔ. Wo dometɔ aɖewo tso Yudea kple Yerusalem, si gbɔ didi anye kilometa 100 va ɖo 110. Wo dometɔ bubuwo tso Tiro kple Zidon siwo le dziehe gome la fe futa nutowo me. Dɔnɔ geɖe te ɖe Yesu ŋu be yewoaka asi eŋu, eye wòda gbe le wo ŋu. Esi ame aɖeke meganɔ wo dome si nɔ dɔ sesẽ aɖeke lém o la, ete nufiafia wo. (Luka 6:17-19) Ɣeyiɣi aɖe megbe esi wòwu efe nyawo nu la, nya siwo ameawo se na wofe nu ku ale gbegbe. Nukatae?
11 Le fe aɖewo megbe la, ame aɖe si ɖo to se mawunya ma ŋlɔ bena: “Kuvia ɖo amehawo le efe nufiafia la ŋuti; elabena ele nu fiam wo abe amesi si ŋusẽ le ene.” (Mateo 7:28, 29) Yesu fo nu kple ŋusẽ; eye wote ŋu see le wo ɖokui me. Efo nu ɖe Mawu nu eye Mawu fe Nya la nye ŋusẽ si wòtsɔ ɖo kpe efe nufiafia dzii. (Yohanes 7:16) Yesu fe nyawo me kɔ, efe nuxlɔ̃amewo wɔa dɔ ɖe ame dzi, eye womate ŋu ake ɖi le efe numeɖeɖewo ŋu o. Efe nyawo ɖoa nusi ŋu wòle nu fom le fe ke gbɔ eye wòdea dzi gbɔ na nyaselawo. Efia alesi woawɔ ake ɖe dzidzɔkpɔkpɔ ŋu, alesi woado gbe ɖa, alesi woadi Mawu fe Fiaɖufea, kple alesi woawɔ ɖoɖo ɖe etsɔme si li ke ŋu la wo. (Mateo 5:3–7:27) Efe nyawo ʋã dzi na amesiwo nyatefe kple dzɔdzɔenyenye fe dɔ nɔ wuwum. Amesiawo lɔ̃ faa be ‘yewoagbe nu le yewo ɖokui gbɔ’ ahagblẽ nusianu ɖi ava dze eyome. (Mateo 16:24; Luka 5:10, 11) Ŋusẽ si le Yesu fe nyawo ŋu la ŋuti ɖaseɖiɖi nyui kae nye si!
‘Ŋusẽtɔ le Nuwɔwɔ Me’
12, 13. Gɔmesese ka nue Yesu nye ‘ŋusẽtɔ le nuwɔwɔ me’ le, eye nukunu hamehame kawoe wòwɔ?
12 Yesu nye ‘ŋusẽtɔ le nuwɔwɔ me’ hã. (Luka 24:19) Nyanyuigbalẽawo ka nya ta tso nukunu siwo wòwɔ la dometɔ siwo wu 30 koŋ ŋu—siwo katã wòwɔ le ‘Yehowa fe ŋusẽ me.’ * (Luka 5:17) Yesu fe nukunuawo kpɔ ŋusẽ ɖe ame akpe geɖe fe agbe dzi. Nukunuawo dometɔ eve pɛ ko—esiwo me wòna nuɖuɖu ŋutsu 5,000 kple emegbe ŋutsu 4,000, “nyɔnuwo kple ɖeviwo mele eme o”—lɔ ameha siwo ɖewohĩ ade ame 20,000 ne wotsɔ wo katã fo fui la ɖe eme!—Mateo 14:13-21; 15:32-38.
“Wokpɔ Yesu wòle fua dzi zɔm”
13 Yesu wɔ nukunu hamehamewo. Ekpɔ ŋusẽ ɖe gbɔgbɔ vɔ̃wo dzi, henya wo do goe bɔbɔe. (Luka 9:37-43) Ekpɔ ŋusẽ ɖe dzɔdzɔmenuwo hã dzi, hetrɔ tsi wòzu wein. (Yohanes 2:1-11) Ezɔ Galilea-fu si dzi ya fona sesĩe le hã dzi, wòwɔ nuku na efe nusrɔ̃lawo ŋutɔ. (Yohanes 6:18, 19) Ekpɔ ŋusẽ ɖe dɔléle dzi, eye wòda nuwɔamewo, dɔlémafɔewo, kple dɔ vɔ̃ɖi wuamewo hã. (Marko 3:1-5; Yohanes 4:46-54) Eda dɔ siawo le mɔ vovovowo nu. Yesu nɔ adzɔge da gbe le ame aɖewo ŋu, eye wòka asi ame bubuwo ya ŋu ŋutɔŋutɔ. (Mateo 8:2, 3, 5-13) Eda dɔ na ame aɖewo enumake, eye wòdae na ame bubuwo vivivi.—Marko 8:22-25; Luka 8:43, 44.
14. Nɔnɔme kawo mee Yesu ɖee fia le be yekpɔ ŋusẽ axɔ ame tso ku me?
14 Eɖe dzesi ŋutɔ be ŋusẽ le Yesu si be wòaxɔ ame tso ku me. Le nudzɔdzɔ etɔ̃ siwo woŋlɔ ɖi me la, efɔ ame kukuwo ɖe tsitre, esime wògbɔ agbe nyɔnuvi fe 12 vi aɖe na edzilawo, egbɔ agbe tenuvi aɖe na dadaa si nye ahosi, eye wògbɔ agbe nɔviŋutsu aɖe si wolɔ̃ vevie na nɔvianyɔnuwo. (Luka 7:11-15; 8:49-56; Yohanes 11:38-44) Naneke mesẽ nɛ akpa o. Efɔ nyɔnuvi fe 12 vi la tso kuba dzi esi wòku etefe medidi o. Efɔ ahosia fe viŋutsuvia esime wònɔ nusi dzi wokɔe ɖo yina ɖiɖi ge la dzi, eye ɖikeke mele eme o be gbesigbe wòku lae wòfɔe. Eye efɔ Lazaro tso kpeto si me woɖii ɖo me le efe ku ŋkeke ene megbe.
Ŋusẽ Zazã Ðokuitɔmadimaditɔe, Ŋuɖɔɖɔɖotɔe, Kple Ameŋububutɔe
15, 16. Kpeɖodzi kae li si fia be Yesu zã efe ŋusẽ ɖokuitɔmadimadii?
15 Àte ŋu akpɔ alesi woate ŋu azã ŋusẽ si wona Yesu la le mɔ gbegblẽ nu ne ɖe wòanye dziɖula madeblibo aɖe sie wotsɔe de la le susu mea? Gake nuvɔ̃ menɔ Yesu ya ŋu o. (Petro I, 2:22) Egbe be yemalɔ̃ be ɖokuitɔdidi, ɖofegãdidi, kple ŋukeklẽ si ʋãa amegbetɔ madeblibowo wozãa wofe ŋusẽ tsɔ tafaa ame bubuwo la nage ɖe ye me o.
16 Yesu zã efe ŋusẽ ɖokuitɔmadimaditɔe, mezãe na eya ŋutɔ fe viɖe gbeɖe o. Esi dɔ wui la, egbe kpewo tɔtrɔ wòazu abolo na eɖokui. (Mateo 4:1-4) Nu ʋɛ siwo nɔ esi la ɖo kpe edzi be mezã efe ŋusẽ tsɔ kpɔ ŋutilãmenuwoe o. (Mateo 8:20) Kpeɖodzi bubuwo gali siwo fia be ɖokuitɔmadimadie ʋãe wòwɔ efe ŋusẽdɔwo. Etsɔa nanewo saa vɔe le nukunuwo wɔwɔ me. Ne eda gbe le dɔnɔwo ŋu la, ŋusẽ dona le eme. Enyana ne ŋusẽ do le eme alea, nenye be ame ɖeka ko ŋue wòda gbe le gɔ̃ hã. (Marko 5:25-34) Ke hã eɖe mɔ amehawo ka asi eŋu, eye wohaya. (Luka 6:19) Ðokuitɔmadimadi ka gbegbee nye si!
17. Aleke Yesu ɖee fia be yeɖɔa ŋu ɖo le ŋusẽ zazã mee?
17 Yesu ɖɔa ŋu ɖo le ŋusẽ zazã me. Medzɔ kpɔ gbeɖe be ewɔ ŋusẽdɔwo bene amewo nakpɔ dzro ko alo wòazu nukpɔkpɔ hoo ta ko o. (Mateo 4:5-7) Melɔ̃ be yeawɔ dzesiwo bene yeana Herodes nakpɔ nusiwo dim wòle be yeanya ɖe susu gbegblẽwo ta la o. (Luka 23:8, 9) Le esi tefe be Yesu nawɔ nu amewo nanya ŋusẽ si gbegbe le esi la, egblɔnɛ na amesiwo wòda dɔ na be woagagblɔe na ame aɖeke o. (Marko 5:43; 7:36) Medi be amewo nanɔ te ɖe nyatakaka siwo ŋu woɖe ami ɖo gblɔ na wo dzi afo nya ta le ye ŋu o.—Mateo 12:15-19.
18-20. (a) Nukae kpɔ ŋusẽ ɖe alesi Yesu zãa efe ŋusẽe dzi? (b) Aleke nèse le ɖokuiwò me le mɔ si dzi Yesu to da gbe le tokunɔ aɖe ŋui la ŋu?
18 Yesu, ŋusẽtɔ sia, to vovo kura na dziɖula siwo zãa wofe ŋusẽ dzimesesẽtɔe amewo fe nuhiahiãwo kple fukpekpewo ŋu mabumabui. Yesu tsɔ ɖe le eme na amewo. Fukpelawo kpɔkpɔ ɖeɖe dzaa wɔa dɔ ɖe edzi ale gbegbe be wòdina vevie be yeana gbɔdzɔe wo tso wofe fukpekpewo me. (Mateo 14:14) Ebua wofe seselelãme kple nuhiahiãwo ŋu, eye efe ɖetsɔtsɔ le amewo me dɔmenyotɔe alea kpɔ ŋusẽ ɖe alesi wòzã efe ŋusẽe dzi. Míate ŋu akpɔ esia fe kpɔɖeŋu wɔdɔɖeamedzi aɖe le Marko 7:31-37.
19 Le nudzɔdzɔ sia me la, ameha gbogbo aɖe va Yesu gbɔ eye wokplɔ ame geɖe siwo fe lãme gblẽ vɛ wòda gbe le wo katã ŋu. (Mateo 15:29, 30) Gake Yesu tia ŋutsu aɖe le wo dome heɖe ameŋububu fiae etɔxɛe. Ŋutsu sia nye tokunɔ eye mete ŋu foa nu nyuie hã o. Anɔ eme be Yesu kpɔ alesi gbegbe ŋutsu sia tsi dzi alo alesi gbegbe ŋu nɔ ekpemee. Yesu bu ŋutsua fe nɔnɔmea ŋu eye wòɖee ɖe aga—tso amehawo gbɔ—yi afisi womakpɔe o. Eyome Yesu wɔ dzesi aɖewo tsɔ ɖe nusi wɔ ge wògbɔna la fia ŋutsua. “Etsɔ efe asibidewo fo ɖe efe towo me, eye esi wòɖe ta la, eka asi efe aɖe ŋu.” * (Marko 7:33, NW) Le ema megbe la, Yesu fɔ ta dzi kpɔ dzifo eye wòɖe hũ si fia gbedodoɖa. Nuwɔna siawo afia ŋutsua be, ‘Nusi wɔ ge megbɔna na wò la tso Mawu fe ŋusẽ me.’ Mlɔeba la, Yesu gblɔ be: ‘Ʋu!’ (Marko 7:34) Enumake ŋutsua fe to ʋu, eye wòte ŋu fo nu nyuie.
20 Aleke gbegbe wòwɔa dɔ ɖe ame dzii enye si be ne Yesu le ŋusẽ si Mawu nae zãm tsɔ le dɔ dam na amesiwo le fu kpem hã la, ebua wofe seselelãme ŋu dɔmenyotɔe! Ðe esia mede dzi fo na mí be míanya be Yehowa tsɔ Mesia Fiaɖufea de asi na Dziɖula sia si tsɔa ɖe le eme na ame hebua ame ŋu alea gbegbe oa?
Nusiwo Gbɔna fe Dzesi
21, 22. (a) Nuka fe dzesie Yesu fe nukunuwo nye? (b) Le esi Yesu kpɔ ŋusẽ ɖe dzɔdzɔmeŋusẽwo dzi ta la, nukae míate ŋu akpɔ mɔ na le efe Fiaɖufedziɖuɖua te?
21 Ŋusẽdɔ siwo Yesu wɔ le anyigba dzi la nye yayra siwo gawɔ nuku wu kura siwo gbɔna le efe fiaɖuɖua te la fe vɔvɔli ko. Le Mawu fe xexe yeyea me la, Yesu agawɔ nukunuwo ake—gake azɔ ya awɔe le anyigba bliboa dzi! Bu nu dodzidzɔname siwo le ŋgɔ gbɔna la dometɔ aɖewo ŋu kpɔ.
22 Yesu aɖɔ anyigba dzi nu gbagbewo kple wo nɔfewo ɖo be nuwo nada asɔ pɛpɛpɛ. Ðo ŋku edzi be eto ahomya nu tsitsi me ɖee fia be yekpɔ ŋusẽ ɖe dzɔdzɔmeŋusẽwo dzi. Ekema kakaɖedzi li be le Kristo fe Fiaɖufedziɖuɖua te la, magahiã be amefomea navɔ̃ be ya sesẽ ʋuduʋuduwo, anyigbaʋuʋuwo, dzotowo, alo dzɔdzɔmefɔku bubu aɖeke agblẽ nu le yewo ŋu o. Esi Yesue nye Dɔnunɔla si Yehowa zã le anyigba la kple edzi nu gbagbewo katã wɔwɔ me ta la, ese anyigba la fe wɔwɔme gɔme bliboe. Enya alesi wòatrɔ asi le anyigbadzinuwo ŋu wòasɔ nyuie. Le efe dziɖuɖu te la, woatrɔ anyigba blibo sia katã wòazu Paradiso.—Luka 23:43.
23. Aleke Yesu si nye Fia akpɔ amefomea fe nuhiahiãwo gbɔe?
23 Ke amefomea fe nuhiahiãwo ya ɖe? Alesi Yesu te ŋu zã nuɖuɖu sue aɖe ko tsɔ nyi ame akpe geɖe woɖu ɖi fo nyuie la na kakaɖedzi mí be dɔwuame manɔ efe dziɖuɖua te o. Nyatefee, ne nuɖuɖu bɔ, eye womae nyuie la, dɔwuame nu ayi tegbee. (Psalmo 72:16) Ŋusẽ si wòkpɔ ɖe lãmegbegblẽ kple dɔlélewo dzi fia be ada dɔ na dɔnɔwo, ŋkuagbãtɔwo, tokunɔwo, amesiwo fe ŋutinuwo lã, nuwɔametɔwo, kple xɔdrɔ̃wo—ada dɔ na wo bliboe eye dɔléleawo nu ayi tegbee. (Yesaya 33:24; 35:5, 6) Ŋutete si le esi be wòafɔ ame kukuwo ɖe tsitre la nye kpeɖodzi be Dzifofia sia kpɔ ŋusẽ be wòafɔ ame miliɔn gbogbo manyaxlẽ siwo wònye dzidzɔ na Fofoa be yeaɖo ŋku wo dzi la ɖe tsitre.—Yohanes 5:28, 29.
24. Ne míede ŋugble le Yesu fe ŋusẽ ŋu la, nukae wòle be wòanɔ susu me na mí, eye nukatae?
24 Esi míele ŋugble dem le Yesu fe ŋusẽ ŋu la, mina wòanɔ susu me na mí be Vi la srɔ̃a Fofoa bliboe. (Yohanes 14:9) Alesi Yesu zã efe ŋusẽe na míekpɔ alesi Yehowa zãa efe ŋusẽe la nyuie. Le kpɔɖeŋu me, bu ameŋububumɔ si nu Yesu da gbe le anyidzela aɖe ŋu la ŋu kpɔ. Yesu fe dɔme trɔ ɖe eŋu wòka asi ŋutsua ŋu hegblɔ be: “Melɔ̃.” (Marko 1:40-42) To nudzɔdzɔwo abe esia ene dzi la, Yehowa le egblɔm be, ‘Aleae mezãa nye ŋusẽe nye si!’ Ðe meʋã wò be nàkafu mía Mawu ŋusẽkatãtɔ la ahada akpe be ezãa efe ŋusẽ lɔlɔ̃tɔe alea oa?
^ mm. 1 Ebɔ be ahomwo te ŋu tuna le Galilea-fua dzi le vome. Le alesi fua le anyime (anɔ meta 200 wu atsiafu gã la fe sɔsɔme) ta la, yame xɔa dzo le afima wu nutoa fe akpa bubuwo, eye esia te ŋu naa yame fe nɔnɔme trɔna kpata. Ya sesẽwo fona tsoa Xermon-to si le dziehe gome dzi vaa Yordan-balia me. Ne nɔnɔmewo dze akɔ anyi vie la, etefe medidina hafi wògadzea agbo o.
^ mm. 12 Gakpe ɖe eŋu la, ɣeaɖewoɣi Nyanyuigbalẽawo foa nukunu geɖe nu fu yɔna abe ɖeka ene. Le kpɔɖeŋu me, ɣeaɖeɣi la, “du blibo katã” va egbɔ, eye wòda gbe le dɔnɔ ‘geɖe’ ŋu.—Marko 1:32-34.
^ mm. 19 Taɖeɖe nye nuwɔna alo dzesi si fia be wole gbe dam, esi nye nusi dzi Yudatɔwo kple Trɔ̃subɔdukɔwo me tɔwo siaa da asi ɖo, eye nuŋlɔɖiwo le rabiwo fe agbalẽwo me si fia be wozãa ta le dɔdada me. Anye be ɖeko Yesu ɖe ta be yeana ŋutsua nanya be dɔe yedi be yeada nɛ. Nuka ke wòɖanye o, menye ɖe Yesu nɔ efe ta zãm abe ɖe dɔdaŋusẽ aɖe le eme ene o.


text:
HADZIDZI 90
Mide Dzi Ƒo Na Mia Nɔewo
1. Mina míade dzi fo na mía nɔe’o
Be míasubɔ Yehowa nyuie.
Ana míafe lɔlɔ̃ la nasẽ,
Ŋutifafa anɔ mía me.
Mawusubɔlawo fe lɔlɔ̃
Doa ŋusẽ mí be míado dzi.
Hamea va zu sitsofe na mí,
Afi si míenɔa dedie le.
2. Nya si wogblɔ le egblɔɣi la
Faa ’kɔ na ame siwo see.
Míesea ’kɔfanya siawo tɔgbi
Tso mía haxɔsetɔwo gbɔ.
Dzi dzɔa mí be míewɔa dɔ ɖekae.
Taɖodzinu ɖekae míetia.
Mina míade dzi fo na mía nɔe’o,
Atsɔ mía nɔe’o fe agbawo.
3. Míafe xɔse na míekpɔe be na
Yehowa fe ŋkekea gogo.
Ehiã be míafo fu ɣesiaɣi
Be míanɔ agbemɔ la dzi.
Ma’u fe dukɔ wɔɖeka míenye.
Míedi be míasubɔe tegbee.
’Ya ta míade dzi fo na mía nɔe’o
Be míawɔ nutefe nɛ ɖaa.
(Kpɔ Luka 22:32; Dɔw. 14:21, 22; Gal. 6:2; 1 Tes. 5:14 hã.)


text: 14 Mixɔ ame si gbɔdzɔ le xɔse me la, gake menye be miatso nya me le ame bubu fe nya siwo mele ta kpɔm na o la ŋu o.2 Xɔse le ame aɖe si be wòaɖu nu sia nu, gake amagbewo koe ame si gbɔdzɔ ya ɖuna.3 Ame si ɖua nu la negado vlo ame si meɖua nu o la o, eye ame si meɖua nu o la negadrɔ̃ ʋɔnu ame si ɖua nu o, elabena Mawu xɔ ame ma.4 Ame kae nènye, be nàdrɔ̃ ʋɔnu ame bubu fe afemesubɔvi? Ye ŋutɔ fe afetɔe wòle tsitre alo dze anyi na. Ɛ̃, woana wòatsi tsitre, elabena Yehowa ate ŋu ana wòatsi tsitre.5 Ame aɖe bua ŋkeke aɖe be ele vevie wu bubu; ame bubu bua ŋkeke sia ŋkeke sɔsɔe; ame sia ame nekpɔ kakaɖedzi le ye ŋutɔ fe susu me.6 Ame si bua ŋkeke la, ebunɛ na Yehowa. Eye ame si ɖua nu la, eɖunɛ na Yehowa, elabena edaa akpe na Mawu; eye ame si meɖua nu o la, meɖunɛ o le Yehowa ta, ke hã, edaa akpe na Mawu.7 Le nyatefe me la, mía dometɔ aɖeke mele agbe na eya ŋutɔ ɖokui ɖeɖe ko o, eye ame aɖeke mekuna na eya ŋutɔ ɖokui ɖeɖe ko o;8 elabena ne míele agbe la, míele agbe na Yehowa, eye ne míeku la, míeku na Yehowa. Eya ta ne míele agbe alo míeku la, Yehowa tɔ ye míenye.9 Elabena esia tae Kristo ku, eye wògagbɔ agbe ɖo, bene wòanye Afetɔ ɖe ame kukuwo kple ame gbagbewo siaa dzi.10 Gake nu ka tae nèle ʋɔnu drɔ̃m nɔviwò? Alo nu ka tae wò hã nèle vlo dom nɔviwò? Elabena mí katã míava tsi tsitre ɖe Mawu fe ʋɔnudrɔ̃zikpui la ŋgɔ;11 elabena woŋlɔ ɖi be: “Yehowa gblɔ be: ‘Zi ale si mele agbe la, klo sia klo abɔbɔ nam, eye aɖe sia aɖe aʋu eme be nyee nye Mawu.’”12 Eya ta mía dometɔ ɖe sia ɖe abu akɔnta le ye ŋutɔ ɖokui ŋuti na Mawu.13 Eya ta migana míanɔ ʋɔnu drɔ̃m mía nɔewo azɔ o, ke boŋ mitso nya me ale: be miagada naneke ɖe nɔvi aɖeke ŋgɔ be wòakli, alo ade afɔ ata me nɛ o.14 Menyae, eye meka ɖe edzi le Afetɔ Yesu me, be naneke menye nu makɔmakɔ le eɖokui si o; negbe ne ame aɖe bu nane be enye nu makɔmakɔ hafi wònyea nu makɔmakɔ nɛ.15 Elabena ne nuɖuɖu tae nɔviwò le nu xam ɖo la, ekema mègale zɔzɔm le lɔlɔ̃ me o. Mègatsɔ wò nuɖuɖu gblẽ ame ma si ta Kristo ku ɖo la dome o.16 Eya ta migana woafo nu gbegblẽ tso nu nyui si miewɔna la ŋu o.17 Elabena Mawu fiaɖufe la menye nuɖuɖu kple nunono o, ke boŋ dzɔdzɔenyenye kple ŋutifafa kpakple dzidzɔ le gbɔgbɔ kɔkɔe me boŋ ye.18 Elabena ame si wɔa eɖokui Kristo fe kluvi le nu siawo me la, efe nu nyoa Mawu ŋu, eye amewo kpɔa ŋudzedze ɖe eŋu.19 Eya ta mina míati nu siwo naa ŋutifafa nɔa anyi kple nu siwo tua ame nɔewo ɖo la yome.20 Midzudzɔ Mawu fe dɔ la dome gbegblẽ le nuɖuɖu ta. Nyatefee, nuwo katã le kɔkɔe, gake ne ame aɖe fe nuɖuɖu zu nukikli la, egblẽa nu.21 Enyo be nàgaɖu lã alo ano wain alo awɔ nane si azu nukikli na nɔviwò o.22 Xɔse si le asiwò la, nenɔ asiwò na wò ŋutɔ le Mawu ŋkume. Dzidzɔtɔe nye ame si medea eɖokui ʋɔnudɔdrɔ̃ me to nu si dze eŋu la wɔwɔ dzi o.23 Gake ne ɖikekewo le eme la, ekema wobu fɔe xoxo ne eɖui, elabena meɖui tso xɔse me o. Ɛ̃, nu sia nu si womewɔ tso xɔse me o la, enye nu vɔ̃.


text:
Aʋa dzɔ ɖe David fe afe kple Saul fe afe dome (12-32)
2 Emegbe David bia gbe Yehowa+ be: “Mayi Yuda duawo dometɔ ɖeka mea?” Yehowa ɖo eŋu nɛ be: “Yi.” Eye David gabia be: “Afi kae mayi?” Egblɔ be: “Yi Hebron.”+2 Ale David kple srɔ̃a eveawo yi afi ma: Ahinoam+ si tso Yezreel kple Abigail,+ si nye Karmeltɔ Nabal fe ahosi.3 David kplɔ ŋutsu siwo le eŋu la hã yii,+ wo dometɔ ɖe sia ɖe kple efemetɔwo, eye wonɔ Hebron nutoa fe duwo me.4 Eye Yuda ŋutsuwo va si ami na David le afi ma be wòaɖu fia ɖe Yuda fe afe la dzi.+Wogblɔ na David be: “Yabes-Gileadtɔwoe ɖi Saul.”5 Eya ta David dɔ amewo ɖo ɖe Yabes-Gileadtɔwo hegblɔ na wo be: “Yehowa neyra mi, elabena mieve miafe afetɔ Saul nu heɖii.+6 Eya ta Yehowa neve mia nu eye wòawɔ nutefe na mi. Nye hã mawɔ nyui na mi le esi miewɔ nu sia ta.+7 Azɔ misẽ ŋu, eye miwɔ kalẽ, elabena miafe afetɔ Saul ku, eye nyee Yuda fe afe la si ami na be manye yewofe fia.”8 Ke Saul fe aʋafia Abner,+ Ner vi la, kplɔ Saul vi Is-Boset+ tso tɔ la yi Mahanayim,+9 eye wòtsɔe ɖo fia ɖe Gileadtɔwo,+ Asurtɔwo, Yezreeltɔwo,+ Efrayimtɔwo,+ Benyamintɔwo kple Israel blibo la dzi.10 Saul viŋutsu Is-Boset xɔ fe blaene esime wòzu fia ɖe Israel nu, eye wòɖu fia fe eve. Ke Yuda fe afe la ya nɔ David yome.+11 David ɖu fia ɖe Yuda fe afe la dzi le Hebron fe adre kple ɣleti ade.+12 Emegbe Abner, Ner vi kple Saul vi Is-Boset fe amewo ho tso Mahanayim+ yi Gibeon.+13 Eye Yoab,+ Zeruya vi+ kple David ŋumewo hã ho, eye wova do go le Gibeon ta la to; akpa ɖeka nɔ ta la fe go ɖeka dzi, eye evelia hã nɔ go kemɛ dzi.14 Mlɔeba Abner gblɔ na Yoab be: “Na ɖekakpuiawo natso awɔ avu* le mía ŋkume.” Yoab ɖo eŋu be: “Na woatso.”15 Ale wotso hetso ta la le wofe xexlẽme nu, ame wuieve nye Saul vi Is-Boset ŋumewo tso Benyamin, eye ame wuieve nye David ŋumewo.16 Eye wolé ta na wo nɔewo, eye wo dometɔ ɖe sia ɖe fo efe yi ɖe nɔvia fe axadame, ale be wo katã wodze anyi zi ɖeka. Eye wona ŋkɔ tefe ma be Helkat-Hazurim; ele Gibeon.17 Aʋa la nu sẽ ŋutɔ gbe ma gbe, eye David ŋumewo si Abner kple Israel ŋutsuwo.18 Zeruya vi+ etɔ̃awo, Yoab,+ Abisai+ kple Asahel+ hã nɔ afi ma; Asahel fe afɔ tsɔna abe sãde le gbe me ene.19 Eye Asahel nya Abner ɖe nu, eye medze ɖe ɖusime alo miame le Abner yome o.20 Esi Abner nye kɔ kpɔ megbe la, egblɔ be, “Asahel, wòe nye ema?” eye wòɖo eŋu be, “Nyee.”21 Eye Abner gblɔ nɛ be: “Dze ɖe ɖusime alo miame, ne nàlé ɖekakpuiawo dometɔ ɖeka, eye nàtsɔ nu si nèɖe le eŋu la na ɖokuiwò.” Ke Asahel medi be yeatrɔ le eyome o.22 Eye Abner gagblɔ na Asahel be: “Trɔ le yonyeme. Nu ka tae mada nu wò afu anyi? Aleke mawɔ agakpɔ nɔviwò Yoab ŋkume?”23 Ke egbe tɔtrɔ, eye Abner tsɔ akplɔti la fe megbe tɔ dɔme nɛ,+ eye akplɔ la ŋɔe do go ɖe efe dzime; eye wòdze anyi heku enumake. Eye ne ame sia ame va ɖo afi si Asahel dze anyi ku ɖo la, etɔna ɖi.24 Eyome Yoab kple Abisai nya Abner ɖe nu. Esime ɣe nɔ to ɖom la, wova Ama togbɛ, si le Gia ŋgɔ le Gibeon gbedzimɔ dzi la dzi.25 Eye Benyamin viwo fo fu ɖe Abner ŋu hezu hatsotso gã ɖeka le afi ma, eye wotɔ ɖe togbɛ aɖe tame.26 Eye Abner yɔ Yoab gblɔ be: “Ðe yi anɔ nuɖuɖu dzi ɖaa? Mènyae be vevesese ko wòahe vɛ oa? Ɣekaɣie nàgblɔ na ameawo be woatrɔ le wo nɔviwo yome?”27 Eye Yoab gblɔ be: “Zi ale si Mawu vavã la le agbe la, ne menye ɖe nèfo nu o la, anye ne etsɔ ŋdi hafi ameawo dometɔ ɖe sia ɖe nagbugbɔ le nɔvia yome.”28 Azɔ Yoab ku lãdzo, eye efe amewo dzudzɔ Israel yome titi, eye aʋaa ke.29 Abner kple efe amewo zɔ to Araba*+ zã blibo la katã, eye wotso Yordan-tɔsisia hezɔ to bali blibo la me, eye mlɔeba wova Mahanayim.+30 Esi Yoab trɔ le Abner yome la, efo ameawo katã nu fu. Eye ame wuiasieke hekpe ɖe Asahel ŋu megale David fe amewo dome o.31 Ke David ŋumewo ɖu Benyamin kple Abner fe amewo dzi, eye wowu ame alafa etɔ̃ blaade le wo dome.32 Wokɔ Asahel+ yi ɖaɖi ɖe fofoa fe yɔdo si le Betlehem+ la me. Yoab kple efe amewo zɔ zã blibo la katã, eye woɖo Hebron+ le ŋdi.


text: 24 Eye Yehowa fe dɔmedzoe gabi ɖe Israel ŋu,+ elabena wofoe ɖe David nu be wòawɔ nu si agblẽ nu le dukɔa ŋu gblɔ be: “Yi ɖaxlẽ+ ame siwo le Israel kple Yuda.”+2 Eya ta fia la gblɔ na aʋafia Yoab,+ si le eŋu la be: “Meɖe kuku, yi ɖatsa le Israel-toawo katã me, tso Dan va se ɖe Beer-Seba,+ ne miaŋlɔ dukɔ la me tɔwo ŋkɔ, ale be manya dukɔ la fe xexlẽme.”3 Ke Yoab gblɔ na fia la be: “Yehowa wò Mawu nena dukɔ la nadzi ɖe edzi zi alafa, eye nye afetɔ fia ŋutɔ fe ŋkuwo nakpɔe, ke nu ka tae nye afetɔ fia la di be yeawɔ nu sia?”4 Gake fia la fe nya kpe Yoab kple aʋakɔawo fe tatɔwo tɔ dzi. Eya ta Yoab kple aʋakɔawo fe tatɔwo dzo le fia la ŋkume be woayi aɖaŋlɔ Israel dukɔ la me tɔwo ŋkɔ.+5 Wotso Yordan-tɔsisia heva fu asaɖa anyi ɖe Aroer,+ ɖe du si le tɔʋu la titina fe ɖusime* ɖo ta Gadtɔwo fe nuto me kple Yazer+ lɔfo.6 Emegbe wova Gilead+ kple Tahtim-Hodsi-nyigba dzi, eye wolɔe ɖe eme yi Dan-Yaan hetrɔ ɖo ta Sidon.+7 Eye wova Tiro+ fe mɔ́ sesẽ la gbɔ kple Hivitɔwo+ kple Kanaantɔwo fe duwo katã me, mlɔeba wova wu enu ɖe Beer-Seba,+ si le Yuda fe Negeb.*+8 Ale woyi ɖatsa le anyigba blibo la katã dzi, eye wotrɔ gbɔ va Yerusalem le ɣleti asieke kple ŋkeke blaeve megbe.9 Eye Yoab tsɔ dukɔ la me tɔ siwo ŋkɔ woŋlɔ la fe xexlẽme na fia la. Israel ŋutsu aʋawɔla siwo ate ŋu ata yi la fe xexlẽme le ame akpe alafa enyi, eye Yuda ŋutsuwo le ame akpe alafa atɔ̃.+10 Ke David fe dzi lã kpo*+ esi wòxlẽ dukɔ la vɔ megbe. Eya ta David gblɔ na Yehowa be: “Mewɔ nu vɔ̃+ ŋutɔ be mewɔ nu sia. Eya ta Yehowa, meɖe kuku, tsɔ wò subɔla fe vodada la kee;+ elabena mewɔ bometsinu ŋutɔ.”+11 Esi David fɔ le ŋdi me la, Yehowa fe gbe va na nyagblɔɖila Gad,+ si nye David fe ŋutegakpɔla be:12 “Yi ɖagblɔ na David be: ‘Ale Yehowa gblɔe nye esi: “Nu etɔ̃ metsɔ ɖo ŋkuwòme. Tia wo dometɔ ɖeka, ne mawɔ wò.”’”+13 Ale Gad va David gbɔ, eye wòto nya la nɛ gblɔ be: “Dɔ nato le wò anyigba dzi fe adre loo,+ alo be nàsi le wò futɔwo nu ɣleti etɔ̃, esi wonya wò ɖe nu loo,+ alo dɔvɔ̃ nava wò anyigba dzi ŋkeke etɔ̃a?+ Azɔ bu eŋu, ne nàgblɔ nya aɖe nam mayi aɖagblɔ na Ame si dɔm.”14 David gblɔ na Gad be: “Mexaxa ŋutɔ. Meɖe kuku, na míadze Yehowa si me,+ elabena efe nublanuikpɔkpɔ sɔ gbɔ;+ ke mègana madze amegbetɔ si me o.”+15 Azɔ Yehowa na dɔvɔ̃+ va Israel tso ŋdi va se ɖe ɣeyiɣi ɖoɖi la dzi, ale be ame akpe blaadre ku+ le dukɔ la me tso Dan va se ɖe Beer-Seba.+16 Esi mawudɔla la do efe asi ɖe Yerusalem dzi, be yeatsrɔ̃e la, vɔ̃ la ve Yehowa,*+ eya ta egblɔ na mawudɔla si le nu gblẽm le dukɔ la dome be: “Enyo! Ðiɖi wò asi azɔ.” Yehowa fe dɔla la ɖo Yebusitɔ+ Arauna+ fe nukufofe gbɔ lɔfo.17 Esi David kpɔ mawudɔla si le ameawo wum la, egblɔ na Yehowa be: “Nyee wɔ nu vɔ̃, nyee da vo; ke alẽ+ siawo ɖe, nu kae wowɔ? Meɖe kuku, wò asi neva nye kple fofonye fe afe la dzi boŋ.”+18 Eya ta Gad va David gbɔ gbe ma gbe va gblɔ nɛ be: “Yi Yebusitɔ Arauna fe nukufofe nàɖi vɔsamlekpui na Yehowa.”+19 Ale David yi le Gad fe nya la nu, abe ale si Yehowa de see ene.20 Esi Arauna kpɔ fia la kple eŋumewo gbɔna egbɔ la, enumake Arauna do yi ɖabɔbɔ tsyɔ mo anyi ɖe fia la ŋkume.21 Eye Arauna biae be: “Nu ka tae nye afetɔ fia va efe subɔvi gbɔ?” David ɖo eŋu be: “Wò nukufofe la fle gee meva, ne maɖi vɔsamlekpui na Yehowa, ale be dɔvɔ̃ la nu natso le dukɔ la dome.”+22 Ke Arauna gblɔ na David be: “Nye afetɔ fia netsɔe, ne wòatsɔ nu si nyo eŋu la asa vɔe faa. Nyiwoe nye esi be woatsɔ asa numevɔ, eye lufotasiaɖam kple nyiawo ŋuti nuwo nanye nake.23 Oo fia, wò subɔvi Arauna tsɔ nu siawo katã na fia la.” Eye Arauna gagblɔ na fia la be: “Yehowa wò Mawu la neve nuwò.”24 Ke fia la gblɔ na Arauna be: “Kpao, ɖeko maflee le asiwò kple ga. Nyemasa numevɔ na Yehowa, nye Mawu la, dzodzro o.” Eya ta David fle nukufofe la kple nyiawo klosalo sekel* blaatɔ̃.+25 Eye David ɖi vɔsamlekpui+ ɖe afi ma na Yehowa, eye wòsa numevɔ kple ŋutifafavɔ. Eye Yehowa lɔ̃ se kuku si woɖe ɖe anyigba la ta,+ ale be dɔvɔ̃ la nu tso le Israel.


text: 42 Eye Hiob ɖo eŋu na Yehowa be:2 “Azɔ menyae be àte ŋu awɔ nu sia nuEye naneke meli nàɖo, si màte ŋu awɔ o.+3 Ègblɔ be, ‘Ame kae nye esia si le nu tsyɔm nye adaŋudede dzi numanyamanyatɔe?’+Nyatefee, mefo nu, esi nyemese nuwo gɔme o,Elabena wonye nu siwo wɔ nuku ale gbegbe, siwo nyemenya o.+4 Ègblɔ be, ‘Meɖe kuku, ɖo to, ne mafo nu.Mabia nya wò nàɖo eŋu nam.’+5 Wogblɔ nya le ŋuwò mese,Ke azɔ la, nye ŋkuwo kpɔ wò.6 Esia tae melɔ̃ ɖe edzi be nyemegblɔe nyuie o,*+Eye metrɔ dzi me le ke kple afi me.”+7 Esi Yehowa gblɔ nya siawo na Hiob vɔ la, Yehowa gblɔ na Temantɔ Elifaz be:“Medo dziku ɖe wò kple xɔ̃wò eveawo ŋu vevie,+ elabena miegblɔ nyatefea tso ŋunye+ abe ale si nye subɔla Hiob wɔe ene o.8 Eya ta milé nyitsu adre kple agbo adre miayi nye subɔla Hiob gbɔ, ne miasa numevɔ ɖe mia ɖokuiwo ta. Eye nye subɔla Hiob nado gbe ɖa ɖe mia ta.+ Eya fe kukuɖeɖee mase* hafi nyemaɖo etefe na mi ɖe miafe bometsitsi la nu o, elabena mieto nyatefe le ŋunye abe ale si nye subɔla Hiob wɔe ene o.”9 Eya ta Temantɔ Elifaz, Suatɔ Bildad, kple Naamatɔ Zofar yi ɖawɔ abe ale si tututu Yehowa gblɔ na wo ene. Eye Yehowa se Hiob fe gbedodoɖa.10 Esi Hiob do gbe ɖa ɖe exɔlɔ̃awo ta vɔ la,+ Yehowa ɖe Hiob fe xaxawo ɖa+ eye wòna Hiob gazu kesinɔtɔ.* Yehowa ɖo nu siwo katã nɔ esi tsã la tefe nɛ zi gbɔ zi eve.+11 Eye nɔviaŋutsuwo kple nɔvianyɔnuwo katã kpakple efe ame nyanyɛwo katã+ va egbɔ heɖu nu kplii le efe afe me. Wodo baba nɛ hefa akɔ nɛ le vɔ̃ siwo katã ŋu Yehowa ɖe mɔ ɖo wova edzi la ta. Eye wo dometɔ ɖe sia ɖe na ga kple sikasigɛe.12 Ale Yehowa yra Hiob le efe agbenɔfe mamlɛawo me wu ale si wònɔ le gɔmedzedzea,+ ale be alẽ akpe wuiene, kposɔ akpe ade, nyi eveve tefe akpe ɖeka kple tedzinɔ akpe ɖeka va su Hiob si.+13 Wogadzi viŋutsu adre kple vinyɔnu etɔ̃ nɛ.+14 Ena ŋkɔ nyɔnuvi gbãtɔ be Yemima, evelia be Kezia, etɔ̃lia be Keren-Hapuk.15 Womekpɔ nyɔnu dzetugbe aɖeke le anyigba la katã dzi kpɔ abe Hiob vinyɔnuawo ene o, eye wo fofo na domenyinu wo ɖe wo nɔviŋutsuwo dome.16 Le nu siawo megbe la, Hiob ganɔ agbe fe alafa ɖeka blaene, eye wòkpɔ viawo kple tɔgbuiyɔviawo va se ɖe dzidzime enelia dzi.17 Hiob tsi, eye agbenɔnɔ ɖi kɔ nɛ* hafi wòku.


text:
TE ÐE MAWU ŊU
Etsɔ Nu Nyuiwo ‘Yɔ Míafe Dziwo Me Fũu’
Ðe Yehowa tsɔa ɖe le eme na mí ŋutɔŋutɔa, alo metsɔa ɖeke le amegbetɔwo fe fukpekpewo me o? Ale si Biblia ɖo nya sia ŋui la dea dzi fo na mí. Mawu tsɔ ɖe le eme na amegbetɔwo vavã, eye wòdi be míakpɔ dzidzɔ le agbe me. Gbe sia gbe la, enana efe nyuiwɔwɔ ɖea vi na amegbetɔwo katã le mɔ geɖe nu, ame siwo mesubɔnɛ o gɔ̃ hã. De ŋugble tso nya si apostolo Paulo gblɔ ŋu kpɔ.—Xlẽ Dɔwɔwɔwo 14:16, 17.
Esi Paulo nɔ gbefã ɖem na Listratɔ siwo mesubɔa Mawu o la, egblɔ be: “Le dzidzime siwo va yi me la, [Mawu ɖe] mɔ na dukɔwo katã be woazɔ woawo ŋutɔwo fe mɔwo dzi, togbɔ be le nyatefe me la, medzudzɔ ɖaseɖiɖi le eya ŋutɔ ɖokui ŋu hafi o, esi wòwɔa nyui, eye wònana tsidzadza mi tso dzifo, kple ɣeyiɣi siwo me nuɖuɖu dona, eye wòtsɔa nuɖuɖu kple dzidzɔ yɔa miafe dziwo me fũu.” Aleke ame siwo nɔ to ɖom Paulo la se nya mawo gɔmee?
Mesesẽ na Listratɔ mawo be woase Paulo fe nyawo gɔme o. Agbledelawoe wonye, eye wole nuto si me tsi dzana le nyuie eye anyigbaa hã wɔa nuku nyuie la me. Gake Paulo na wose egɔme be Mawu gbɔe tsidzadza kpakple nufãɣiwo kple nuŋeɣiwo tsona. Eya ta ɣesiaɣi si woxa nuku nyuiwo eye wòɖu nu viviwo la, ekema Mawu fe nyuiwɔwɔe ma le vi ɖem na wo.
Paulo fe nya siwo wògblɔ na Listratɔwo la fia nu vevi aɖewo mí tso Yehowa Mawu ŋu.
Yehowa na tiatiawɔblɔɖe mí. De dzesii be Yehowa ɖe mɔ na Dukɔwo me tɔ siwo mesubɔnɛ o be “woazɔ woawo ŋutɔwo fe mɔwo dzi.” Biblia gɔmeɖegbalẽ aɖe gblɔ tso nya siawo ŋu be ate ŋu afia be “woawɔ nu si dze wo ŋu” alo “woawɔ nu si dzro wo.” Yehowa mezia ame aɖeke dzi be wòasubɔ ye o. Ena tiatiawɔblɔɖe mí—si nye ŋutete si le mía si be míatia nu si míedi be míatsɔ míafe agbe awɔe.—5 Mose 30:19.
Yehowa di be míadze si ye. Paulo gblɔ be: “Medzudzɔ ɖaseɖiɖi le eya ŋutɔ ɖokui ŋu . . . o.” Biblia gɔmeɖegbalẽ si míeyɔ va yi gblɔ be woate ŋu agaɖe nya sia gɔme be: “Mawu na dukɔwo nya ame si tututu wònye.” Mawu fe nuwɔwɔwo ɖia ɖase tso efe “nɔnɔme makpɔmakpɔawo” ŋu, siwo dometɔ aɖewoe nye nyuiwɔwɔ, nunya, ŋusẽ kple lɔlɔ̃. (Romatɔwo 1:20) Yehowa ɖe nu geɖe fia mí tso eɖokui ŋu le Biblia me. (2 Timoteo 3:16, 17) Esia na eme kɔ na mí fãa be edi be míadze si ye.
Gbe sia gbe la, Mawu nana efe nyuiwɔwɔ ɖea vi na amegbetɔwo katã le mɔ geɖe nu, ame siwo mesubɔnɛ o gɔ̃ hã
Yehowa di be míakpɔ dzidzɔ. Paulo gblɔ be Mawu tsɔa ‘nuɖuɖu kple dzidzɔ yɔa míafe dziwo me fũu.’ Nu vɔ̃ wɔla siwo mesubɔa Yehowa o gɔ̃ hã ate ŋu aɖu nu viviwo ahakpɔ dzidzɔ aɖe sinu le agbe me. Gake Mawu di be míakpɔ dzidzɔ vavãtɔ si anɔ anyi ɖaa. Ne míesrɔ̃ eyama ŋuti nyatefea henɔ agbe ɖe enu ko hafi esia ate ŋu ava eme na mí.—Psalmo 144:15; Mateo 5:3.
Yehowa fe nyuiwɔwɔ ɖea vi na mí gbe sia gbe. Ðe manyo be nàsrɔ̃ nu geɖe tso ale si nàwɔ aɖe ŋudzedzekpɔkpɔ afia Mawu si ‘tsɔa nuɖuɖu kple dzidzɔ yɔa wò dzi me fũu’ la ŋu oa?
Biblia fe akpa si míade dzi fo na wò be nàxlẽ le July me